url: =Alibaba leh Guta sawmli ~ Khup Khen Thang :: ZOMI DAILY\nAlibaba leh Guta sawmli ~ Khup Khen Thang\nposted on 7 May 2020 at 6:42 pm Lomkholna: Article, Khupkhenthang\nAlibaba leh Guta sawmli ~ Sia Khup Khen Thang\nKhatvei lai in Persia khuapi ah phekzuak nasep asem mi khat in tapa nih nei hi. A tapa u pen Qoassim hi a, a nau pen Alibaba a hihi. A pa sih khit ciang in a upa Qossim pen huaiham ahih manin apa neihsa teng, amah bekin tangin nuamsa leh hau mah mah a, a naupa Alibaba bang mah hawm lo a hih manin zawng mah mah in singtom, singzuak nasep, sem in tua tawh kivak hi.\nKhatvei gam mang tulak ah sing atom laitak in sakol khe ging ziahziah galzak hi. Tua leh Alibaba zong lau lua in sing pang khat ah bu hi. Tua leh guta mi sawm li te sakol tuang in suang hawmpi khat ah hong pai uh a, Alibaba in zong bang hih uh hiam cih thei nuam a hih manin zuisim khiankhian a, suangpi mai khat atun uh teh, suanghawm mai ah guta bu pa in “Sesami” acih teh kongpi kihong hi. Alibaba in zong “sesame” cih ciamteh pah hi. Guta te lutin suaitang aguk teng uh, suanghawm sungah khol uh a, paikhiakik pah uh hi.\nTua leh Alibaba zong, suanghawm pi gei ah pai in “Sesami” acih leh suangpi ki hong a, asung alut ciangin suaitang vive nate zihziah a, Alibaba in amuh ngei loh a tee ziahziah suai hong mu hi. A man zong a puak khop ding a thung ip sungah guang in hong ciah hi. A inn atun ciangin asuai teng, a zimai ah asun leh azi in banghang gu na hiam? A cih leh ka guk hi kei, aki gu sa hi. Athu hong gen leng sau lua in teh ci hi. Tua leh azi in bangzah pha hiam sim ni acih leh Alibaba in simzo kei ni. I u Oassim te kiangah tawikhaina vakawm in ci hi.\nA zi zong pai in tawikhaina va kawm a, a upa Qossim ii zi, pil mah mah leh ki hausak a hih manin bang tehna ding hiam ci in dong hi. Tua leh Alibaba zi in singgah tuam tuam tehna ding hi ci in dawng hi. Tua leh a upa Qossim zi in singgah hi zahzah tawiteh ding nei kei un teh thusim khat nei uh hi ding hi ci in ummawh a hih manin tawikhaina pen mawngnai zut hi. Tua leh Alibaba te nupa in zong a suai tawi a teh khit uh teh tawikhaina pia kik uh hi. Alibaba zi in u aw, ei hau lua ta mate, I deih bang bang lei ziah ziah ding nuam sing e ci hi. Alibaba in sum zangh ziahziah, van lei ziahziah leng mi in hong thei ding I hih ciang in tawm tawm in zangh zaw ni ci in kikum kei uh hi.\nA tawitehna a piak kik uh pen a upa Qossim ii zi Morgina in tawikhaina a et leh suai tang bang mu a hih manin apasal Qossim kiangah Alibaba te in suai tawi teh uh hi, koi pan ngah uh hi ding hiam ci in gen hi. A upa Qosssim zong, huaiham mah mah a hih manin koi pan a ngah hi ding hiam ci in a kanding in a naupa Alibaba inn ah pai pah hi. Tua leh a upa in ka nau Alibaba aw, na dam hiam? Hongit hong ngai a, hong hawh hing, bang khawng na kisam hiam ci in a it leh a ngai lua bangin va ki thusiam sak hi. A naupa Alibaba in nong khualna le nong itna hangin lungdam lua ingh u aw, bang mah kisam keng ci in dawng hi. Tua leh a u Qossiim in nau aw, na suai te koi pan na lak hiam ci in dong hi.\nA nau pa Alibaba pen thu dik le thu maan a hih manin in a thu teng gen hi. Tua leh suangpi kong honna kamal “Sesami” cih hilh hi. A u pa in zong lot ngah in a zingciangin va pai pah hi. Suangpi gei a tun ciangin “Sesami” a cih leh ki hong takpi pah hi. A sung a lut leh van manpha tampi mu a hih manin a huaiham Qossim nuam lua in suai te a van sung ah guang ziahziah in a van a dim teh pusuak dingin hong pai teh huaiham lua leh nua lua a hih manin den a kong hon na “Sesami” mang ngilh a hih manin pusua thei lo in, a sawtlo in Guta mi sawm li te hong ciah a hih manin guta bu pan in dotna zong dong nawn vet lo in that ziau hi.\nAlibaba ii u pa Qossim a tun theih loh lam a zi Morgina in Alibaba kiangah va gen hi. Alibaba in suang hawm ah va pai in a u pa azon leh asisa in na om mu a, a sakkol pua sak in ciah kik hi. Inn a tun teh a upa zi Morgina tei le pil a hihmanin asi ci pah leng hong thei ding a hih manin a ci na ci ni in siavuan te kiangah zatui va lei ning ci in zatui lei hi. Tua khit a zingciangin a u pa Qossim si ci in vui uh hi. A kivui khit ciangin a u pa zi, Morgina in ka om nang om lo a hih man in Alibaba aw, na inn teng dingin hong om sak in ci in ngen hi. Alibaba in zong a pil numei khat a hih the om sak leng hoih ding hi ci in a inn teng in om sak hi.\nGuta misawm li te a sakol uh tawh suang hawm sung a tun kik uh teh, misi luang na om nawn lo a hih manin , I thusim ong ki thei hi. Kan ding hi hang ci in khua kim teng kan uh hi. Khua sung siavuan pa kiangah tunai in hih khua ah misi a om hiam a cih ciangin tunai in hia inn a te ci na in si uh hi ci in dawng hi. Guta te in zong Alibaba te inn ciaptehna nei in zan teh that ding ci uh hi. Alibaba ii nase nu Morgina in a inn uh akiciap tehna a muh teh hi thu pen lau huai ding hi cih thei a hih manin khua sung bup inn khempeuh, a mau inn kiciap teh bang in ciam teh hi.\nZan ciangin guta sawm li te hong pai uh a, inn khempeuh a kibang in kiciam teh a hih manin Alibaba te inn thei lo uh hi. A zingciangin guta bu pa in a inn uh en pha in ciam teh a, sathau zuak ki neih in a inn vuah ni tak va tung hi. Sakol sawm li leh sathau thambel sawm li tawh tung hi. Alibaba ii nasem nu Morgina in hih sungah bang om hiam cih sit phot ni ci in sit hi. Morgina in thambel khat bek ah sathau om in a dang teng ah mi a om lam thei hi. An a piak ciangin zong guta bu pa khut sip le Alibaba khut sip kibang a hih lam thei a hih manin lau huai sa hi.\nZan ciangin Morgina thosim in thambel khat a va bet leh thambel sung aa guta khat in bupa, Alibaba that dingin hong pusuak ta ding maw ci in dong a, Morgina in na khawl lai pak vuau ci in dawng hi. Morgina in zong tui suang sa meng meng in tui a so khit teh tham bel khempeuh tuisa a buah mang khit teh lum kik hi. Tua khit zan kim ciangin guta bu pa tho sim in a lawm te a phot leh na si mang uh a hih manin lau lua in tai kek gawp hi.\nA zingsang ciangin Morgina in Alibaba kiangah thu piang teng gen a, Alibaba zong lungdam lua a hih manin nang pen inn teng hi nawn lo in innkuan hi ta teh ci in a mau teng inn kuan nuam mahmah hong suak uh a, Alibaba bek in suang kaw-hawm hon na “Sesami” thei a hih manin a innkuan un suangkaw haw sung a, suai teng van manpha teng la uh a, hau mahmah in nuamsa mahmah uh hi.\nMoral Lesson: Alibaba bangin thu maan thudik in om leng, nuntak nuam ding hanga, sihna ding pan zong ki pelh thei in a upa Qossim bangin huaiham in ih u te I nau te nangawn khual kei leng, sihna ki thuak thei hi. Khazih Sungah, Sia Khup Khen Thang (Yangon, Myanmar) Source: English Fairy Tale\nPrevious: Covid-19 hangin Europe gamsung ah asi atampen UK gam hitota\nNext: Zogam Budget leh MP ~ Pu Zo Tuang\nMigina khat suahnading akisam thuthum ~ Dr. Do Suan Mung\nKhawlmun Nuam ~ Suan Lian Mung\nChina in asawtlo in vanleng puakna tembaw 3 neiding ~ TK Lian\nLawhcinna hi masa kei, cihtakna hizaw\nYangon gundung ah zatding gunkuang nih Australia pan Yangon tungkhinta\nChristmas ~ Rev. Zam Khat Kham\nTedim Khuanu, Khuapate theihsakna: Tuivai\nZAM Thupuak :: 24 Nov 19 (Malaysia gambeel te nasep theihding khentatding)\nLamkhakcip in akikoih mawtaw khat thuhilhna in inntungdawn ah ki koihsak\nEmirates Airline te Yangon leh Dubai nisim lengtading


timestamp: atn

url: =Interview – Rev Dr GK Nang - TUNGZANG NEWS\nInterview – Rev Dr GK Nang\nVaphual: Amasa in Zonet Writer Award 2009 na ngah kong lungdam pih mahmah hi.Hehpihna tawh na tangthu tomkim nong gen thei ding hiam? (Na min, pianna, sangkahna, nasepna, leh innkuan, zi-le-ta…etc)\nRev GK Nang: Vaphualpu in hih banga holimna hun nong vaihawm theih pen nakpi takin lungdam ing. Ka min pen Gin Khan Nang hi a, Mizogamah Ginkhannanga ci-in hong gelhsak uh ahih mani tua ka deih kei a, Tan X ka laivuan ding ciangin G. K. Nang ci-in ka gelh hi. Murlen khua Miozgamah Janpan gal venh kumin 1945? (ka nu gen dan) ka piang hi. Mizogamah Tan 6 ciang ka zawh ciangin Lamka panin Tan X ka zo hi. Tan X ka zawh ciangin Pasian nasem dingin ka ki-ap a, CBA Pawlpi in Lai Siangtho sin dingin 1971 kumin hong sawl hi. Tua panin Pawlpi sungah a semsuak ka hi hi. Kum 1978 kumin Lia Ning Khan Ciin (Tangnuam) tawh kigawmin ta 3 ka nei uh a, kum 1994 kumin hong nusiat ciangin 1995 kumin Lia Cing Za Man (New Lamka) tawh ka kiteng leuleu uh hi. Amah tawh tanu 2 ka nei uh hi. Tua hi a, Ta 5 leh tu 4 ka nei hi. Nasepna lam panin Manipur CBA sungah kum 20 ka sem a, Mizogam ZBC sungah kum 10 ka sep khiat ciangin 2005 kumin pensen ka la hi.\nVaphual: Na laigelhte ZoNet (Zomi Yahoo! Groups) ah tampi in ki sim in simnop kisa thei mahmah hi. Zonet Writer Award 2009 na ngah ciang in “a kilawm pen hi mah ei” ka na ci hi. Nang bangci’n na kingaihsun a? Zolai zong tukum kum 100 cing ta hi. Nang muhna ah Zolai dinmun bang ci-in na mu hiam?\nRev GK Nang:Jan 15 ni internet ka sim ciangin Zonet makaite in Award ngah dingte a pulakna uh ka mu a, a masa penah ka min a om ciangin “Aw kei hong cingsak uh hi maw!” ka ci hi. Kei bel kilamen khol keng. Lawmte a ngah dinga kilawm tampi tak om ka sa a, lai gelh siam tampi tak zong om cih ka thei hi. Ahi zongin Net ah laigelh dingin hun neih kisam a, internet neih zong kisam ahih manin a gelh nuam leh a gelh thei ding tampi takin gelh khuan ngah lo hi ci-in ka phawk hi. Result ka theih phetin Shillonga ka lawmnu Maman ka hopih pah a, ka hilh leh “Aw lungdam huai ve leh” hong ci hi. (2008 kum Award ngah Dr. Hau Za Cin zong Murlen piang hi citciat se hi)\nZolai tawh kisai-in laibu i neih masak penpen 1913 kumin kiciamteh ahih manin 2013 ciangin Zolai tawh laibu i neih kum 100 a cing ding hi. Lai (ABC) hong bawlsak Rev.Dr. J.H. Cope Tedim hong tun kum 100 cing ta hi. Kim khat in hih ma-in lai kinei hi ci uh hi. Pu Pau Cin Hau lai pen 1902 kumin maang (vision) tawh a ngah hi a, kipuah toto-in a nunung pen 1931 kumin kipuah a, tua ban kipuah nawn lo hi. Tua pen Mualtung thuilhna kikhet kum hi. Pu Pau Cin Hau lai tawh Mualtung thuhilhna sim loh lai kigelh kei bang ka mu kha kei hi. Tua ahih manin Rev. Cope lai bawl pen mah a kician pen suak hi.\nLai pen a kipuah toto tek hi. Mizote leh kianga minam khangto i cihten zong puahto tek uh hi. Zolai pen kammal (pronoun) pawl khat gelhzia a kibat kim loh hangin a pumpi i et ciangin hoih sa ing. Tang mahmah hi. Ahi zongin India leh Kawlgam Zomite in a kician zaw-in laigelhzia a kibang nei thei lehang tu sangin nakpi-in khangto zaw lai dingin um ing. Tuma kum 20 lai sangin nakpi takin lai lamah kipumkhatna om zaw-in mu ing. Hih bangin i pai toh zel leh a sawt loin India leh Kawlgam Zomite in lai kibang, ABC kibang kizang thei dingin um ing.\nVaphual: Zolai hi in, lai lam nasepna ah Zomite in bang haksatnate tuak uh a, hih haksatnate bang ci leh pelh thei ding uh hiam? Bang ci leh laibu bawl leh hawm ki hatzaw ding hiam?\nRev GK Nang:Lai lamah i haksatna pen nam nihin gen theih sa ing. Khatna-ah tenna gam kibat lohna leh biakna Pawlpi tuamtuam hangin lailamah zong haksatna om hi-in thei ing. Cih nopna-ah Zomite a tamzaw Kawlgamah omin, pawl khat India-ah omin, i tenna gam tawh kituakin paizia khat tek kinei hi. Kikawmna leh thu kizakna haksa ahih manin lai lam nasepna in zong thuak hi. Gamkhat, leitang khatah om hi lehang tu-a sangin lai lamah kihat zaw dingin um ing. Tua mah bangin Pawlpi tuamtuamah i kikhen ciangin lai lam nasepna in nakpi takin thuak hi. Minam in a thuak mah bangin lai in zong thuak hi ci-in mu ing. Bang hang hiam cih leh Pawlpi khat in laibu i bawl hangin a lei ding tam om zo lo, pawl dang in zatpih lo, laibu kikhawng lo hi mawk hi. Laibu a kibawl ciangin zong a hawmkhiatna lamah haksatna om pah hi. Ei pawlpi sung pana kibawlte kilei nuam deuh, kithupisak deuh cih dan kinei lai-in mu ing.\nTua ahih manin hihte i pelh theihna dingin Pawlpi deidan om lo Lai lam kipawlna tangzai mahmah khat kinei hen la, Publishing Company bang nei zo lehang deih huai sa ing. Tua ciangin kum khat sunga laibu kibawl sung panin a hoih pen kiteel khia hen la, letsong kibawl zo leh laibu tam kinei baih pen dingin um ing. Zonetpute in “Writer of the Year” hong bawl dan mahin e. Tua in thalawpna nakpi takin piangsak dingin um ing.\nVaphual: Lai tawh kisai I gen ciang in laibu, magazine leh newspaperte bek hilo a, tuhun ciang in internet technology tawh nasep theih ding tam mahmah ta in, lai lam nasep zong baih sak tuam mahmah hi. Zomite in hih new technology te zang in lai lam ah bang ci sep theih ding i hiam? Bang hang in hih internet technology pen lai lam khantohna ding in kisam/lo hiam?\nRev GK Nang:Tu lai new technology zat siam ding pen thupi mahmah hi. Ahi zongin i haksatna khatah gam khangto gama omte sim loh buang, India leh Kawlgam a inn lam omte adingin a van neih haksa-in internet mahmah zong kisap zo lo ahih manin deih zahin hat zo nai lo hi ci-in ngaihsun ing. A kizang siam lo leh a kideih lo zong hi ci nai kei ni, a kizang ban taktak nai lo hi cilehang man pen kha dingin um ing. Zang zo lehang tuhun ciangin library nangawn laibu lei kisam nawn loin internet panin kingah thei ta hi. Tua ahih manin internet khawng deih zahzahin -US gam khawng mah bangin i zat theih hun ciangin nuam mahmah ta ding hi. Tutung zong US ka om laitak hi kei leh hih award ka ngah kei ding hi. India panin internet deih bangin kizang zo lo ahih ciangin lampi om vet lo hi. Tua banah new technology lam a phattuampih thei dingin no khangno lam lungsim hatte mah in hong hanciam le-uh teh piang thei ding hi. Upat khit ciangin i siamna zong limit ta mawk hi.\nVaphual: Lai pen minam khantohna tehna in ki zang thei a, Zomite bang ciang tung in na ngaihsun hiam?\nRev GK Nang:Tu ciangciang kei muhna panin Zomite pen i nuntakna ding tawh kibuai lai phot hi-in mu ing. Nuntakna ding, sangkahna ding, nikten puansilh ding tawh kibuai lai ahih manin lai gelh ding, laibu lei ding cih lam pen lungsimah lutzo nai lo danin mu ing. 2009 kum sung Laibu kibawl bang ka ngaihsut ciangin Siamsin Magazine khawng cih loh buang laibu gina kibawl leh a kikhen kei bang tam thei lo mai hing. Tua ahih manin niam mahmah lai phot cihna hi lo ding hia.\nVaphual: Tuhun leitung ah English mah thupi in nekzonna zong cing pen cih I thei tek hi. Bang hang in Zolai kisam hi ci lailai ding I hi hiam? Khangthakte’n Zolai a kisam uh hiam?\nRev GK Nang:Mikang lai pen a kisam mahmah khat hi mah. Pau zong tampi siam ding hoih hi. Ahi zongin pianpih pau leh lai vala kisam zaw om thei dingin ka ngaihsun kei hi. Mikang pau siam a, lai a theite semsem in pianpih pau leh lai siam ding kisam zaw kan kha dingin um ing. Kei bang pen English tawh ka gelhsiam loh man zong hi ding a, ahi zongin laibu ka bawl ding ciangin Zolai mah tawh gelh ding bek ka lungsimah om hi. Bang hang hiam cih leh mi nautang in sim thei hen la, phattuampih leh cih ka deihna hi tawntung hi. English hi leh nam dangte tawh zat khop theih a, hoih mahmah hi. Ahi zongin ei sung i et ciangin Zolai mah kisam sa lai ing. Mipi theih theih ding leh phattuampih theih ding ngaihsut huai sa ing. English tawh kigelh laibu zong kisam hang, Zolai a gelh zong tampi i neih ding kisam sa ing.\nVaphual: Vaphual – Zomi News & Online Magazine min in, hun nong piak man in lungdam kong ko hi.\nRev GK Nang: Kei zong lungdam ing ei. Topa Thupha.


url: =Security Guards te leh siamna theikhat akitot laitak uh Video kithehzak :: ZOMI DAILY\nposted on 18 July 2017 at 7:56 am Lomkholna: Malaysia, News, Sawltak, World\nMalaysia, Subang Jaya sung aom Apartment khatah Security Guards te’n thumanglo khat amat huan laitak uh Video pen Social Media ah ki thehzak hi. Tuapa pen siamna akitheisak “Mixed Martial Arts (MMA)” khat cisawnsawn hi.\nSubang Jaya Apartment khat ii Lobby sungah thupiang hi a, Security Guards tepen gamdangmi vive ahi uhhi. Security Guards tetawh kam kinialnial masa uh ci a, tuakhit ciangin siamna theipa’n Security Guard khat aphei tuatpheisak masa hi.\nSecurity Guard pazong ami aneu hangin dawihetlo in bawhpheipah leklek a, leilak ah anih un tuksuk in kihualpah uhhi. Tualaitak in Security adangte’nzong bawhpheipah uh a, siamna theipa pen cimawhta hi.\nAgeinai ah amukha te genna ah hihpa pen Condo (Condominium) sungah lutsawm in, ahi zongin Security Pass (Card) neilo cihi. Tuaciang in Security tetawh kamkinial in, anunung ah kilai uh a, Security te’n hencip in mancip uh cihi.\nVideo: Epic Fight MMA Fighter vs Security Guard\nHih buaina Incident pen WhatsApp leh Facebook tungah kithehzak in, Police te’nzong theikha uhhi. Subang Jaya district police chief ACP Mohd Azlin Mohd Sadari ii genna ah hihvai tawh kisai in alangnihtuak panin Police Station ah Reports hongbawl uh a, hoihtak aki kancian laitak hi ci’n genkhia hi.\nRelated: Malaysia palik te’n Subang Jaya sungah kolbulhsa in mikhat taisuah\nMalaysia gamsung aom Shopping Mall, Condo, Bank, Office tuamtuam cihte ah Security Guard asemte pen gamdangmi vive hizawpian a, Malaysian gammi pawlkhatte’n thusim hetlothei uhhi. Hih buaina vaizong Malaysian Police te’n kua hongzosak zaw uhdiam? Sawltak #zomidaily\nPrevious: Meileng tungah numeikhat anikbawknuai pan Video azaihsim pen sangsia kici\nNext: Malaysia gamsung ah Operasi panin akiman mi 3506 phakhin\nDr. Mercy Man Khan Niang sihkohna\nAustralia Bus meikatna pan Passenger te ahonkhiapa pahtawina kipia ~ ZD


url: =Global Buanli Family: Tulaai Leitung Thuthang tuamtuam updates August 19,2013\nTulaai Leitung Thuthang tuamtuam updates August 19,2013\nTulaai Leitung Thuthang tuamtuam updates August 19, 2013\n· Kawlgambup a om lokho mite kheempeuh in Yangon khuapi sung a om 8888 kilemna leh thutang zumpi ah khawmpi khat 8/19/2013 ni in bawl uh a, muntuamtuam pan apai lokhomi 300 khawmpi kah uhhi. Hih khawmpi ah adiak in lokho mite hamsatna, supna baina leh maailam kalsuanziading kikum uh a zing 8/20/2013 ni kikum laaiding uhhi.\n· Kawlgamsung ah gamvaaitawh thongkia lui kheempeuh in 8/17/13 ni in khawmpikhat Yangon khuapi ah bawlkhawm uh a, tulaaitak a thongkia laaite leh thongkia luite innkuanpih te panpih zawhnading in kawlgambup thongkialui kipawlna congress khat phutkhiatding in thukimna nei uhhi.\n· Kawlgamsung ah Visa leiba card tawh sumlaakkhiat theina bank 8 tawh kizom khin a bank 4 nuamtak kizangtheikhin himah leh kawlgambup ah taangzaitak a Visa leiba card zatziahziah theihna ding in kum 3 pan kum 5 sawtlaaiding hi ci in Visa International leiba card kipawlna te in 8/19/13 ni in genkhia uhhi.\n· Kawlgamsung mihing zaleenna kankhia palaaipi Thomas Ojae Quintana Shan gam azin laaitak hi a 8/18/2013 ni in Lasho khuapi a om Islam biakna makaaipite tawh kimuhkhopna nei uhhi. 8/19/13 ni ciang khuanu khuapa kipawlna tuamtuam te tawh kimukhawmding uhhi.\n· Kawlgamsung ah laaigelh siam minthang mahmah Dagon Taya Kum 65 ateenna Shan gam Aung Pann khuapan 8/19/13 ni in lam etlohpi in leitung nusia a August 21 niciang Aung Pann khua ah kivuiding hi.\n· South Korea gam te leh American gam te in kumsim phial a aneih uh kipawlkhawm a gaaldo kisinna peen 8/18/13 ni in S Korea gam ah kipan ta uh a Ulchi Freedom Guardian cih minpuasak in gamnih kigawm gaalkaap 80,000 kihel uhhi.\n· India gam Bihar state Patan khuapi pan km 160 Na a om Meileeng khawlna khat ah 8-19-12 ni in Meileeng nih kitaih a mi 22 si hi. Meileeng a kitaih khit ciang meileeng Tung Tuang mipi te meileeng hawlpa Tung lungkimlo ahihman un tuakkhia in meileeng hawlpa asaatlup ban uh ah meileeng Haal uhhi.\n· Egypt gam sung Sinai Mual kuui ah 8-19-13 Ni in thautawi pawlkhat I ambush Na haang in Egypt Palik te 24 si hi ci in Egypt Kumpi zumten pulaakkhia uhhi. Tulaai tak Egypt gam abuaimahmah laaitak hi a tukha sung bekbek in tualthahna nasia tak in Piang in mi 700 Vaal Sikhin Ta hi.\n· USA gam te neihsa Ellsworth Air Force Base B-1 Bomber gaalvanleeng khat USA gam southeast Montana ah 8/19/13 ni zingsang in lam et hetloh in kia a atung a tuang mi 2 tawm tuak liam uhhi ci in AFB te in taangkokhia uhhi. USA gam te in hih B-1 Bomber gaalvaanleeng te 60 nei laai veve cizen hi.\n· Nung Friday ni 8/16/13 ni a Philippine gam a kibung Tembaw pi hang in 8/19/13 niciang misi 55 phata a, 65 mangthang laai in 750 kihonkhia zota hi ci in Philippine kumpi thuneite in 8/19/13 ni in taangkokhia uhhi.\n· USA gam ah federal Budget cuts kici gambup sumzatding kumpi ten $85 billion akhiapna hang un tukum Preschool (Mucu) sangkahding naupang 51,299 lakpan 5,966 bang sukhading or kikhiamding hi ci in Administration for Children and Families te in 8/19/13 ni in taangkokhia uhhi.\n· China gam Liaoning, Jilin leh Heilongjiang province saklam teng ah nungkaal 8/14/13 nipan kipan guah nasiatak in zu ahihman in mi 105 sikhin a 115 mangthang in, inn 100 vaal kisia ban ah mipi 8 million in hamsatna thuak uhhi. Tua ban ah China gam khanglam Guangdong province sungteng Typhoon huihpi in nawkgawp ahihman in mi 22 si hi ci in China kumpi te in taangkokhia uhhi. Hih micimawh te huhding in China gaalkaap 3,000 kipei ziahziah uhhi.\n· Ethiopia gammi leitung bup ah lasa siam minthang mahmah Eyob Mekonnen kum 37 konggaw natna tawh lam etlohpi in Kenya gam ah 8/18/13 ni in leitung nusia hi. Amah peen June khasung in US, Canada, the UK leh Holland gamte ah lasa in avaakkawikawi zolaai khat ahihi.\n· Asia-Pacific huam ah amasapeen leh leitung ah gam 14 na neihkibang kiteentheina aphal ahi New Zealand gam ah 8/19/13 ni in neihkibang mopawi nasiatak in kibawlding a neih kibang sitset nupa kop 31 khat in mopawi nasiatak in bawlding hi ci in New Zealand gam Department of Internal Affairs te in taangkokhia uhhi.\n· Russia gam Amur region Blagoveshchensk khuapi kiim teng ah 8/19/13 ni in nasia tak in tuicin tung a mipi 20,000 vaal muanhuai na mun ah buknading mun 166 lamsak in Russia kumpi te in tuah hi. Tuaban ah tuicin tuna hangin sumtang in 91 million Russia kumpi in suplawh hi ci in the Itar-Tass news agency in genkhia hi. Tua ban ah hihbang tuicin tuna tuma kum 120 nungsiah akhatveina hi ci I n genbeh hi.\nThuumna: Laaimal kikhialkha leh laaimal kilawmlo, ani akha akituaklo kha akipan kisapna tuamtuam aomkhaak aleh ngaihdawmbawm ah nongnakhiat sak un maw\nZomiTV.com na hawh peelmawh un\nPosted by Thang Khawm Pauzomi at 2:09 AM


url: =#INNPI (Zomi): Article Health\nShowing posts with label Article Health. Show all posts\nSikhang natna tawh kisai theihhuai pawlkhat\nSikhang Natna Theihuai Pawl Khat\nA theih huaithu pawl khat\nA sunga thu kihel teng:\n1. Sikhang Natna a cih bang hiam?\n2. Bang hang sikhang hiam?\n3. Bang hang si khang natna lauhuai in ki dop huai hiam?\nHih sitha pen a hun hun in khang thei, kiam thei a, mi-hing khat leh khat zong ih si tha ki bang lo hi. Ih sitha ii ngeina maan a hih leh, nasep tam hun leh lungbuai hun teh khang thei a, tawlngak hun teh kiam hi.\nHih a ngeina bang lo in, a hun tam zaw_ na tawlngak sung na ngawn in a khan pai suak leh ‘’SI KHANG NATNA’’ a nei na hi ding hi. A theih huai khat ah, khangno khat a hih leh, a si a khan loh ding a ngeina a hihi.\nIh lungtang sung a ki khol si teng pen, lungtang kisai sim in ki suuk khia hi. Tua a ki suk khia na sitha tawh si gui dung zui in pumpi ah si ki zel hi.\nHih sitha a khang sak thei thu (3) om\n(1)Ih nek ci (salt) a tam luat ciang\n(2)Ih nek a thau a tam ciang\n(gentehna,vok thau, aksa vun)\n(3)Zu dawn leh za tep na teng a hihi.\nBang hang si khang natna lauhuai in ki dop huai\nSi khang natna ih neih cil in ih theih na ding lim om\nmel lo a, ih ngeina mah ki bang thei hi. Ahi zong in, ih kidop kei leh tua natna in ih pumpi meeng teng dam dam in na susia hit hiat hi. Hih thu hang in sikhang natna pen ong ‘’THATSIM THEI NATNA’’ khat in ki thei hi.\nBang teng in si khang natna ding piang sak hiam?\nI. Kum a tam sem sem ciang in, si khang natna ki ngah baih hi.\nII. Sikhang natna in khang gui ki zui thei hi.\nIII. Pumpi thau luat na\n2. Khuak sung a om si gui ki siat na pan in a ki ngah pum lang zawt na,\n3. Kal siat na leh\n4. Mit khua muh loh na\nIV. Cidam na tawh kituak lo an neek leh tui dawn na:\n A thau tam neek luat na (gtn: ganthau, thawhbat leh sathau tawh a ki kang neek theih tam neek na). Hih a thau te in si sung ah a lauhuai sathau hoih lo(cholesterol) te in kikhol aa, i sigui sah in khauh sak ahih man in “Sikhang natna” ong piang sak hi.\n Ci tam zat luat na: Ci tam zat luatna hang in, ci sungah a om ‘Sodium’ a cih in, i si gui sungah tui hup thei aa tua hang in, “Sikhang Natna” ong ngah sak baih hi.\nZu tam dawn luatna: Zu sungah ‘calorie’ a kici i\npumpi ong lumsak thei na tampi kihel hi. Tua\nhangin, zu tam dawn luat na in i pumpi ii kisap zah\nvaal ‘calorie’ tampi ong ngahsak hi. Tua pan in,\n‘thauluat na’ zong piang sak hi.\nV. Za teepna: Za teep sung aa a kihel za nam tuam tuam te in sigui te kisia sak thei aa, ih sitha (blood pressure) zong khang sak hi.\nVI. Sikhum/ Zunkhum Natna : Sikhum/ Zunkhum natna in i sigui te ong susia aa, sitha a ngeina bang sak thei nawnlo ahih man in “Sikhang Natna” piang sak hi.\nVII. Lungsim om zia: Lungkham, dahna, launa te in i sitha tawmvei sung khang sak thei hi. Ahi zong in, hih bang lungsim tawh i om den a sawt leh “Sikhang Natna” ong ngah sak baih thei hi.\nVIII. Sikhang a piang sak thei thu dang dang te:\n Kal natna\nNau daal na ding aa kizang zatang te 'Steroid’ a ki ci zatui zatna\nSi khang natna ih neih lam ih theih na ding pen ih\nsitha teh na tawh bek ki thei thei hi. Na sitha pen siavuan (doctor) a hi kei leh ei eh ei sitha ki sit zel kul ding hi.\n6.Ih sitha ki teh ciang bang teng kisit hiam? Ih sitha nam nih in ki khen thei hi.\n1) A tung sitha a ki ci, ih lung tang a ki sai\nsung a ki suuk laitak a ong piang sitha\n2) A nuai sitha a ki ci , ih lung tang ki sai\nkhit a tawlngak hun aa piang khia sitha\nA ngeina a bat leh a tung sitha pen a nuai sitha sang a tam zaw den hi .Sitha a ki teh ciang a tung si tawh a nuai si a nih a ki teh aa, a nih in ki gen ciang:\n“Sikhang Natna” na neih leh a tung si bek ahih kei leh a nuai si tawh a nih in, na atawlngak sung na ngawn khang in om den ding hi.\nKhat vei siteh a na sitha khang ahih leh “si khang natna” nei ki ci pah thei lo aa, nih vei thum vei, a ni kihal in na teh sim a khang den ahih leh “Sikhang Natna” nei ki ci thei bek ding hi.\n7. Si khang ngah baih loh na ding bangci ki dop ding?\nIh nisim nun zia: om daan, neek leh dawn puah phat na pawl khat in si khang natna ngah baih na pan ong daal thei ding hi. Khang kizom aa “Sikhang Natna” ngah theih ding pan na ngawn nisim nuntak zia kidop na tawh ki daal thei hi. Tua baan ah, kidop zawhna in hih nat-na pan in a kingah beh thei thu\n1. Thau luat loh na ding ki dopna:\nCidam na ding in, I tun tawh kituak in pumpi gihna (Body Mass Index: BMI) neih ding thupi hi. Na tun tawh kituak pumpi gihna (BMI) na theihna ding in, hih a nuai aa bang in na tuat in.\n(Hih a tung aa bang in na tuat theih kei khak leh, zato siam zato syama leh siavuan te’ kiang ah na dong un.) Na tun tawh a kituak lo in, na gik luat leh cidam huai lo aa: lungtang natna, sikhang natna, sikhum/zunkhum, guh leh taang natna, leh pumlang zaw natna (stroke) kingah thei ahih man in thau luat loh ding hanciam ding hoih hi.\nNa gawng tuam na ding in na tun tawh kituak thahoih na ngah mateng in, nipi khat 1-2 lb (pound) ciang bang na kiam sak zawh na ding tupna nei in la, an neek khiam in, kimawl den in.\nTha khat in gawng vat ding zong hoih tuanlo hi.\nNa tun tawh kituak tha hoih na ngah khit teh, na kum leh na nasep zah ding tawh kituak zah bek an ne in. (Gentehna: Na sep ding a tam kei aa, na tha zat na ding a tawm leh an tawm ne pah in.)\n2. Cidam na ding Neek le dawn zia\n Cidam na tawh ki tuak in neksiam na in ih pumpi thau luat na leh tua pan a a piang sigui siat na pan ong dal thei hi.\n Thau tuam tuam leh sathau hoih lo tam ne kei in.\n(Gentehna: Sa thau tam na neek loh na ding in, a thau leh a thau tam a paa aksa vun te pai khia/ hok khia tangh tangh in. Sathau tawh a ki kang gam te tawm nek in. Ngasa tam nek zaw in. Sa sungkua, ak gil, sa sin cih te tawm bek ne in. An leh meh kan na ding in vaimim leh mawngphal pan aa piang sathau nam te zangh zaw in. Ahih theih leh, an leh meh na huan ciang in sathau tam zat lo zaw in tui huan, ngan huan leng ci dam huai zaw hi. Mehteh, mehgah te na huan ciang in huan min lua kei in. Huan min luat na in tua te sung ah a kihel tha neih na ding ki sam (vitamins) te bei sak thei hi.)\n Ci leh mehza tam zang lua kei in la, tua te ai taang in siing, lothaang leh Tan-pa-ya tui (lime juice) cih te zang in. Mehza taang in cikhum ahih kei leh ngasa neu keu suvui in la, tua zang zaw in.\n Mehteh leh singgah tam ne in. Buh kaang sang in, Buh ham te pen cidam huai zaw hi.\n Zu tam dawn lua kei in. Na tan zawh kei ding leh, Pasal te aa ding ni khat in a tam pen:\n Wine (bawgnawi bung hai 1 leh lang <300mls>)\nZu/ Alcohol (Bawngnawi bung hai lang <90mls>) bek dawn ding\n Beer (Bawngnawi bung hai 2 <400mls>)\nZu/ Alcohol (Bawngnawi bung seh thum suah seh khat) bek dawnding hoih hi.\n3. Cidam na ding kimawl in!\nKimawlna in thau na ding pan in ong daal aa, na lungtang aa ding hoih hi. Tha tam a kizang kimawlna na hih zawh kei ding leh, lamsiau zo den leteh zong cidam nang ahoih pen hi pah hi.\n4. Za teep loh ding hanciam in.\nZa teep laitak na hih leh dam dam in khiam in la, na khawl zawh\nna ding hahkat in ki-uk tawm in. Zateepna ding aa sum bei ding paam\nmaih lua a, cidam na aa ding zong ahoih beek hilo hi. Tuibuuk le Khaini zong zaa pan mah ong piang ahih man in, cidam na ding hoih lo aa, zat loh ding in nang leh nang ki-uk tawm in.\n5. Lungsim cidam ding thupi hi.\nCidam nading akisam thu bulpi nam (3)\nCidamna i cih pen Pasian’ hong piak thupha khat a hih na thu i theih sa ahi hi. Mihing i hih nungsang kuamah a cina ki-utlo hi. Ahizongin mi khempeuh kicidam kimlo hi. I cidamlohna leh akilawhthei natnate i ngah khakna thu lianpi thum om hi.\nTua thu nam thum te in,\n(1) I neulai in a khauh lua zatui, zaha te i zat hang\n(2) I pumpi aading akisam dat (nutrition) kicing takin i ngah loh hang le\n(3) Khuahun zui in a kilawm omdan, khawldan le kikep zia te i theih loh hangte ahi hi.\n(1) Ei mihingte pen i ngei na ah natna khat peuhpeuh ingah ciangin a manlang thei penin kidamkik nuampah hi. Tua ahih manin i damkik mengmeng nadingin zatui zaha tuamtuamte le lamtuamtuamte i zangh hi. Gentehna in, lutangna sungkhak ci pak ni. Lutang natna apiangsak sungkhakna hemkhia masa lo pi-in lutang natza akhauh theithei i neek leh tua lutang natna dampak lel ding a asau veilo in hong nakik pah veve ding hi. Tuabang zatuite in a na adamsakpah hang in adeihhuailo sapna tampi (side effects) a piansak lam aphawk, atheikha kitawm mahmah hi.\nTua ahih ciangin natna khat peuhpeuh i ngah khak leh tua natna zungpi te zong masa in kibawl ding kisam masa hi. Ahih hangin natna khatpeuh ahizongin, akilawh thei natna khatpeuh i ngah ciangin ahi zongin zatui khauh theithei kizangh pahpahnuam ciathi. Natna hong piangsak thu zungpite hepkhiat ding, natna lungno te i do zawhna dingin a kisam thate i ngah nadingin nekdan, khawldan siamdingahte tuni akipan phawk tawnntungin zang ciat ni.\n(2) I sanggam Kawlte in “An zong zatui, zatui zong an” ana cih mah bangun, nuntakna neite khempeuh cidam takin i nuntaktheih nadingin nek le dawn mah akisam thupha bulpi khat ahi hi.\nMihing, ganhingte khempeuh an le tui tawh akinungta ahi hi. Tua hi a, naupaai nupite anaupaai sungun akisam dat (nutrition) te akicingin ngah kha kei leh, ta cidam asuah nading uh hamsa hi. Hihte pen neek le dawn tawh kisai thule la theihhuaite i theihlohman leh i neihsa, i lamsa in atawklohman ahi hi. I hih zawh ciangciang, i sum i paite i zattheih banah cidamna tawh kituakin i neek. i dawntheihding zong kisam hi. I nek ngeina ahi buh, vaimim, mim tuamtuamte, be sa le meh teh mehgahte i huan ciangin akisamlo supna te aom loh nading in i huansiam ding kisam mahmah hi.\n“Limsa” cih bek tawh i lungkim ding hilo hi. Gentehna ah buhtang i huan ciangin thumvei bang i sawp sangin nih vei ciang sawp dingin, antui khit kullo dingin huan ding or nganhuan ding. kilawm zaw hi. Tuamah bangin mehteh mehgahte zong siangtakin i sil khitteh huan ding, sathau / tuite ahoih bek zah zang ding, mehza i zat tangin ngapik, cikhum cihte zang ding, mei zong sasak lualo lah daisak lualo ding, cihte pen anbuk sung aa anhuante theih ding cidamnading thu bulpite ahi hi.\nBuh le mangbuh tawh kibawl nate tampipi ne in meh tehmehgah le sa te i ngawlh nate in a phiatkhiat huai ngeina khat ahi hi. I tha ahat nading in i zingsang nate ah tha adim be le sadat kihel nek le dawnte i nek ding hoihzaw hi.\n(3) Khuahun kikhel zui in cidamna tawh kituakin i nuntak theih ding kisam hi. A masa in pumpi siantho ding kisam hi. I naupangte kum 3, kum 4 bang hong phak ua kipan in amau le amau ihmutma khut le khe sil, maiphiat, hanawt, anneekma le dailenkhit khut silsiang ding cih zongsat hoihte i pattah siam ding kisam hi. Akipumsil uh ciangun zong natna lungno te bawm theihdiak na ahi lenuai le kalkawmte hoihtak silsiang ding cihte zong gensiam, pattahsiam ding kisam hi.\nI nek khit i dawn khit ciangin i sung i lai ahoih ding zong hong kisam zel hi. Ne ne-ding in hong pusuak kik thei kei mawkleh i sungah muatgawpin i omdan nuamlo ding hi. Thamlo in akisamlo natna tuamtuam hong thuaksak lailai hi.\nTua ahih manin i sung i lai ahoih nadingin tui tampi i dawn ding hi. I pumpi seh thum suah seh nih pen tui ahi hi. Ahang khat peuhpeuh tawh i pumpi pan tuitampi i supna hangin i nuntakna beilawh thei hi. Nikhatin tuithawl 6 bang i dawnding akisam hi a zingsangtuungin dawn 20 le’ng hoihpen hi. Mai i phiatnop leh phiatin, ha bel nawt kul nailo hi. Tua khit teh tui thawl nih bang dawn ding hi hang. Tua hi leh tua tuite le Thyroid gland pan ahongphulkhia tuite in igilpisung lam manhawh uh aa, angawi nading le sungnawi nadingte hong sepsak uh hi. Tui i dawn ma in awng i hawhnop leh hawhphotin, tua tui i dawnkhit minutes 5-10 ciang bang lamsiau ni. Tua hi leh i thate hong zang mahmah ding aa i om hongnuam ding hi.\nSanggam aw, a zenzen in tuabangin tui na dawn ngei kei leh tuni mahmah in kisin pah in. A patcilin haksa sa mahmah ding hi teh. Ahi zongin dawndawn leel in. Asawtvei ciang kisekin na dawnzo lel ding hi Tua bangin tui nadawnna hang in cisa natna, lungtang natna le thagui natnate tawh na kipelh ding hi.\nTua ahih manin, hih atung aa thu thum teng zui lecin na nuntak hunsung in sumle paii tawm bei leh huntawm bei napin nopsakna nangah dinghi.\nLia Margaret Niang Ngaih Mang\nA. Nek vet loh ding anletuite\nSuaklu/muamkhum, cikhum (cikhum kihel nektheih te nekloh ding), thangkhuai, chocolate, tuikhal moh (ice-cream) thongmoh, lah moh, malai moh, akhum avot tuite (beverage)..\nB. Duh zah nektheih anletuite\nHi anaui aa anletuite ahih leh an duh nak leh gilvah dongin ne thei hi teh.\n(I.) Mehteh tuamtuam\nUmteh, tui kawlkaiteh, makengteh, anthulteh, ling-uih, sakol khekhap,\ngawbilum, gawbi pak, ankam ...cihte\n(II.) A khumlo singgahte\nMehthuk, sahawk, gam suaklu, gaw-tuai, gualkha di, manta, mehnal, tanpaza..cbt\nAksa, vatawt sa, keel sa, bawngsa, voksa, ngasa, kaikuang, aktui, vamim tui...\n(IV.) Coffee le niangtui\nCikhum, bawngnawi bung, bawngnawi vui cihte zanglo/ kihello ding.\nC. Ahi ciangkhat nek theih anletuite\nHih anuai aa anletui te sungah carbohydrate/starch tampi kihel hi.\nNisim nakisap zah ding Siavuan te tawh kikum inla ne in.\n(I.) Buh tawh kibawl anletuite\nBuhsih, buhcim, moh ti, moh hing ga, buhman\n(II.) Mangbuh tawh kibawl anletuite\nKhauhsuai, mohlum, pauksi, nanpia, chapatti, puri, biscuit, ekyiakui,\n(III.) Mehteh mehgah\nAalu, mai, kawlkai, bal, be nam tuamtuam, lengthei, lingmaw, hai,\nnahtang, munawi, kawlsing..cihte.\nDr Nang Khan Lian via Zingsol\nHa nawt dan, a ki theikhial pawlkhat\n1. Thakhauh tak zangin hanawtna hangin ha hong kangtuam ding kisa kha hi. Hibang tatna hangin hani leh hate kisia tuamsak zawin hana sak baihzaw hi.\n2.Meihol ahkl ci (salt)te zangin ha anawt ki om hi. Hibangte zatna hangin ha atungtuam ahi enamel paatuam sak ahihmanin avot alum nekciangin hazek ahkl hana thei hi. Tuahi aa haza leh hanawtna zat ding hoihzaw hi.\n3.Ha sawtveipi nawt ahizong nawtmun/nawt thithe leng ha ahoih tuam zaw ding kisa hi.Ha sawtvei nawtna le nawt thithe na hangin ha atungtuam (enamel) paatuam sakin haze ahizong hana sak thei hi.Tua hi aa nikhat thumvei ahkl atawmpen nihvei zingsang le zanlupma nawtden leng hoihpen hi. Khatvei nawt ciangin minutes 2-3 ciang sawt leh hoihzaw hi.\n4.Ankhat peuhpeuh nekkhit phetin ha kinawt pahpah khathei hi. Hibang tatna in halehkamsung aading hoihlo zawhi. Banghang hiamcih le annek khit phetin an sungaa kihel aciddatte in ha tungtuam thanem sak hi. Tuahi aa annekkhit atawmpen nailang (minutes30) khit ciltui in kamsung aa aciddatte apeng sakkhit hun ah nawt pan leng hoih zaw hi.\n5.Athuk (gtn.vit C) nekna in kamsung le ha cidamna ding ahoih hangin kamsung ah sawtvei muamna in ha tungtuam thanem sakin pilhkhia sakthei hi. Tuahangin ha kilamzia hoihlo le haze sak hi. Tuahi aa athuk khatpeuh nek ciangin kamsung ah sawtvei muamloh ding thupi hi.\nZoplai ding (B)\nLai at: Dr Nang Khan Lian (BDS)\nGas tawh anhuan meh bawlte theihhuai thu\n(i) Tiahkhan sung aa om innkuan khat in nitak gas meikhuk tawh anhuansa te ne uhi. Khua dam ahih manin a inn uh kalh cip bikbek in lupna lam hong zuan uhi. Gas bung pan gas te kikhak maw kikhak lo, gas pipe keh maw, kehlo cih sittel kha lo uh ahih manin zan ciang in a dik ding uh huihsiang (oxygen) omlo in a innkhan sunguh gas tawh kidim ahih manin husam in a si uhi ci hi. Tua hi a, gas bung, gas pipe te vang maw, keh maw cihte sit zel ding leh zanlup ciangin (adiakdiak taih inn sung a omte) inn sung ah huih siang lut (ventilation) theih nading kong vangno (air vent) cih te hon ding kisam hi.\n(tho kangza kual te hangin zong hibang thu piang ngei hi.)\nHimun ah i phawk dingah thoza kap bung (insect killer spray) te pen a tui panin a khu ah kihel baih mahmah le kuang baih mahmah hi. Tua za ikap ciangin za tui te pen a vuikhuneu (particles) khat bangin huihlak ah kizel kawikawi pah uhi. Hihte lakpanin vuikhuneu nengno khat le mei am khat kimu kha le, huih lak aa aom oxygen, meikhukk panin a paikhia gaskhu tawh kigawm khawm mang in puakkham thei hi. (Insect killer bek ahilo air fresherner, tui namtui (perfumes) cih zakap bung (spray) limlim te pen meikhuk ngei, mei am ngei ah zatloh ding kidop ding ahi hi.)\nLeitung aa tui omzah leh pumpi sung aa tui om zah\nLeitung ah, tui maitang pen 70.9% (71%) om in, 29% (29.1%) pen leitang maitang hi ci in, mipil te'n gen hi. Tua mah bangin, i pumpi sung ah zongh, tui pen 72% bang a om hi ci in gen hi. Gtn. i sa sung ah % bangzah, i si sung ah % bangzah cih bang dan hi aa, tui tampipi dawn det ding pen hoih mahmah hi. I kum zui in zongh, i pum sung aa tui omzah kilamdang hi.\nAhizongin tui nin dawn sangin, dawnloh mah hoihzaw aa, tuisiang vive dawn det ding hoih a hihi. Coke te, Pepsi cih bang Gas om te sangin tuisiang mah dawn ding hoihzaw a hihi. Hih anuai aa limte ah kician takin kilak in, hih limte en lehang, tui zongh dawn tangtang nopna lungsim ong guan thei hi.\nKaal (kidneys) cidamna ding thu 3\nKaal cidam nading in hih a nuai aa thu (3) te zuih huai hi.\nA. Tui akicing in dawn den in\nPumpi sungah tui a kicing in a om ciangin pumpi cidam pan hi. Tua hi a, tui akicing in dawn den in. A tam omna mun te (gtn lasim na khan, anbuk..cbt) ah dawnding tui koih in. Na dangkeu sim tui dawn in. Tui a kisam pumpi ah kal nat theihna ding 20% om hi. Ahi zongin tui kicing pumpi ah ahih leh kaal natna pianloh nading 60% bang dal hi.\nB. Nawi le nawithuk (yogurt) dawn zel in\nNawi (keel nawi, bawng nawi) le nawithuk te ah kicing takin a om calcium dat in si akhan theih nading kiamtuam sak in kaal nat theih nading pan zong 20% bang dal hi. Hi thei leh nikhat in nawi hai 1 ahkl nawithuk hai nih ta dawn zo leng hoih pen hi.\nC. Ci le a al nektheih te tamne kei in\nCi le a al date in pumpi sungom calcium datte paihkhiat nading thapia ahih manin guhletang te thakhauh nem tuam sak in kaal ah suang om theih nading zong tam tuam sak zaw lai hi.\nRef; Salt and Kidney infection, Good Health via Zingsol\nKum 5 nuai naupangte Vitamin A, tawm leh mittaw thei\nII. Banghang in kisam thei\nIII. Kicingtak anei nektheihte\ni) Sasin, tui tuamtuam (Aktui, vatawt tyui...cbt), nawi le nawi panin a piang nektheihte (gtn. Cheese)\nii) A suaktung naungek nu nawizu luangtung piakna\niii) Kha 6 a phak dong nu nawizu lianbek piak na\niv) A dangnektheih te ah a kumtawh kizui in hai gah min, nunun min, mai gah, kawlkai sungsan, a engcik mel mehteh te, sasin, tyui tuamtuam te piakna in vitamin A kicing sak hi.\nIV. Vitamin A avalluat leh\nA kisam zah sangin a vallua nek na hangin Vitamin A vallua natna kivei thei hi.\ni) Ankam limloh vatna, awk suak, lung-am, lutangna, mitmang, khutlekhe khaidan nopmello cihte piangthei hi.\nii) Nawi ne naungekte ah ahih leh a sip uh bawk (pawm) thei hi. Ahizongin hih pen ni tawmkhat sungah mangkik pah thei hi.\niii) Hunsawtpi Vitamin vallua leh lutangna, sam pulh, muk puakkham, vun keu in thak, guhletang na cihte piang thei hi.\nLailet; Dr Nang Khan Lian\nSr; Modern Journal, no. 435 via Zingsol\nA theihhuai HIV/AIDS natna\nHIV/AIDS natna lungno pen\nSex hih khitzawh kilangh pahlo hi.\nI nek i dawn zui in\na natna signs(symptoms) te\ni ci i sa i vun tung ah a kisuak baih leh a kisuak hak om hi.\nA tamzaw pen sex hih khitzawh kum 8 kiim ciang natna kidawk pan a hihi. Kum 7-12 kikal in suak phadiak a hihi.\n2008 lai in sex hih aa natna ngah khinkhian na hih leh tubang kidawk nailo ding aa ng leh ng zongh kiphawk kha nailo ding hi teh.\nKum 2000 lai in sex hih a tun dawklo a hih leh tua lai aa sex pan natna ngahlo bel hi in tua khit ah sex na hih lai leh a kum zui in tuat tohtoh ding ong hi pah hi.\nSex na hih khitzawh kha 3 in na sisit sak lecin na sisan sung ah natna lut khin maw lutlo cih ki tel ta ding hi.\nHibangin a pua tham pan et aa kithei kha pahlo hi.\nKha 3 in a suak nai kei leh a kha 6 khit ah khat vei sitsak leuleu in. Tuah lungno omlo a cih leh tua ma kha 6 aa sex panin natna ngahlo cihna a hihi.\nTua bgin natna dawkma lungno ngah lam na ki theih kholh aa leh kidalna ding hun tampi ngah cih hipah in sex hih ngei khempeuh in si sit sak zel huai hi.\nNote: si sit cihna ah bg natna sit cih om a hihmanin HIV sit sak ngiat huai hi.\nSit sak selo in hici omom aa leh\nNatna te a pua lam ah ong dawk ciang zumhuai in zongh ziakai luata a hihi.\nPawlkhat te sex hih zawh nipi 3 nipi 4 khawng ciang (sex hih khempeuh hilo)\n- lungam/ lungvai\n- hani siluang\n- natgual dan pian\nCihte tawmvei sung nei pak kha thei in tua pen kha khat sung khawng in damkik pah ziau lel aa natna mawkmawk dan mah kisa kha thei hi. (Hidan a suak sim hih natna ngah cih zongh hipahpah tuan samlo hi.)\nSex hihzawh kum 8 kum 10 pawlciang (HIV signs)\n- pumpi gikna kiam\n- lei san sitset zo nawnlo\n- ankam limlo\n- zan aa khua ul luang\n- a hang mel omlo aa lungzing lunggim lungkham\n- a lua bel hilo sa ik dan lah hilo aa diiptan or ngawn tan ciang an pai khia kik dekdek thei zel\n- ci leh sa hik thei zel\n- lenuai or gawng or bil nung ah natna po\nCihte pan 1 hamtang suakin a banban in kibehlap toto hi. (Hidan a suak sim hih natna ngah cih zongh hipahpah tuan samlo hi.)\nNatna damna ding zatui omlo sawtvei thuakzawhna ding ciang bek omin tua zongh tampipi man ci hi.\nHIV te zah a hilo sex pan kilawh thei natna khat lai pen\nHerpes kici aa tua pen\nmuuk tung, baan tung khawng ah cikeu dan or a phual dan or a pol dan or tangsiat salsa dan khawng om thei hi. Tua bg a om ciang zongh si sit sak huai hi.\nMi khat hici et ziauh in natna nei ding maw neilo ding cih kigen theilo hi. Tua a hihman in kidop ding kankan a dang omlo hi.\nSisit sakna ah\nA namnam in om hi.\nA sitna khat lei aa inn ah ei leh ei kisik thei. Maan khin taktak samlo.\nZato clinic cihte ah zongh kisik thei.\nRapid test ci in minutes 15-20 sung aa kithei thei in natna ngah a cih leh a kician dingin lab ah sit toh kul.\nLap ah sit leh ni 2 ni 3 kai in pawlkhatte a lab zat hunzui in nipi 1 bg a kai zongh om thei.\nNote: Rapid test tawh sit khit aa ong gen pah kei vua leh rapid test ah natna dawk cihna hi. Sisitna pen upmawh sang ong sawtzawk aa leh natna mu uh a hihman in a kician aa sittel phapha uh aa sawtto cihna hizaw pian den hi.\nZi pasal neihma\nKithukim aa leh nih tuakin si sit sak masak phot ding zongh mi tampi ii zat kikepsiamna nam khat a hihi.\nGoogle image search pan\ncih dan in en sin le uhcin a natna ngah te koici bg cih\nCikzek huai takin ki mu thei hi.\nKhatvei khialh khak pakna pan zongh ki ngah thei aa\nHun tomno sung minute 1 leh 2 bek a hipak phial zongh in kilawh thei hi.\nA neilo tuaktuak a hiphialzong khat tawh hilo aa khat khit khat tawh a hihleh kilawh cih hiloin i sung ah a lungno suak thei ci hi.\nHibg te tawh a kipelh siam dingin i biak Pasian in mimal kim ong kemcing ta hen.\nDNA leh a ma nam ciat (Knowledge)\nDNA leh Ama’ Nam Ciat\nA Lamdang A Piangsakpa Pasian in singkung lopate leh ganhingte a piansak khit sialin “amau’ nam ciatin” a piangsak hi, cih LSTho Piancil 1:21 pan kimu suksuk a, “according to their kinds,” ci-in na gen suk ngelhngelh hi. Kind cih santakah i theih bap tan ciangin Hebrew kammal en le hang “min” kici kammal na kizang hi. LST siamte’ hilhcianna ah “min” in ama’ nam bek piangthuah sak thei [min can only regenerate its kind alone] (procreation) hi, ci a;\ntehno, tawsawte pen a phungpi Quercus kici hi. Hih Quercus sungah ama’ nam 800 val pha, cih botanical scientist-ten Pasian’ piansaksa damdamin mukhia uh hi. Cihnopna ah Quercus tawsaw nam panin Phuitong [cherry] nam ii phungpi ahi, “Prunus” nam tuamtuam khawng piangsak thei peuhmah lo hi.\nMihing’ DNA leh Cell thu LSTho tawh kap lai leng Late 139:15~16 ah na kigen khin dipdep hi. “...Keimah hong kikhuituah lai takin;...na mitte in a kilemtuah nai lo ka pumpi na mu khin hi…” na ci khin ta zen hi. Hih LSTho mun hoihtak sim pha ding hi hang.\nDNA thu na theih banah a' tanau ahi, RNA kici, Ribonucleic Acid cih khat zong na om gige a, hihte kua piansak hiam? Natural select tawh ahi, Evolutionism/Darwinism… thupom tawh hi thei mawk ding hiam?\nZawng pana kipiang dingin lah, i DNA kibang lo, kisun lo, kivalak beek lo lai ahi manin zong kisel tak vet lo, vokpi upna cih san nilnel lel dingin ngaihsut huai mahmah hi.\nLaisim sanggam Zomite thuman thutakah kipkho ngitnget den dingin Tung Sianmang in hong Khuatuah ta hen!\nPhalbi khuadam ciang aa ki ngah thei diak natna te\nPhalbi khate ah akidawp huai haihut natna\nHih natna pen a kilawhthei natna hilo hi. Huihdikna guipi aa om ahi huih hui vangneute bawk ahih manin huih huite bing aa huih dik haksa ahkl husam natna khat ahihi. Hih natna pen luahsuk/guizui natna khat zong ahi hi. A pualam panin na nengkhat (gtn. Thoza, zapi khu, paak gimnam, leivui khu..) ahkl ganhing khat mulnei/lo (gtn.thokaang ,miksi, zawhngeu, ui..)cihte leh nektheih pawlkhat cihte hangin huih huite abawk thei ahi hi.\nGim/tawl thithe, awmbing in “sui-sui” cih a ging kiza\nZan ihmu theilo zah dongin bukkhuh\nHuih hui vangbing te a kihon theihna dingin a kidik zatui sipte (inhaler) dik ahkl siavuante hong piak zatangte ne in\nNa nop tuam kei aa leh zato ah kilak pah in.\nA suksia natna i limlemelte\nKhutcin, khecin te, leei leh pumpi bup dum (van mel) ding\nHu san dan hamsa semsem\nKhua-ul nel kaai,\ntawl leh sibup dekdek zel cih bang ahih leh nunna nangawn lauthawn ta ahi hi.\n(B.)Koici kikep ding?\nRef;. Fashion Magazine (vol. 14, no. 12)\nPg. 108-109 via Zingsol\nCidamna ding kikepzia nam 3\nTua ahih manin i sung i lai ahoih nadingin tui tampi i dawn ding hi. I pumpi seh thum suah seh nih pen tui ahi hi. Ahang khat peuhpeuh tawh i pumpi pan tuitampi i supna hangin i nuntakna beilawh thei hi. Nikhatin tuithawl (6) bang i dawnding akisam hi a zingsangtuungin dawn 20 le’ng hoihpen hi. Mai i phiatnop leh phiatin, ha bel nawt kul nailo hi. Tua khit teh tui thawl nih bang dawn ding hi hang. Tua hi leh tua tuite le Thyroid gland pan ahongphulkhia tuite in igilpisung lam manhawh uh aa, angawi nading le sungnawi nadingte hong sepsak uh hi. Tui i dawn ma in awng i hawhnop leh hawhphotin, tua tui i dawnkhit minutes 5-10 ciang bang lamsiau ni. Tua hi leh i thate hong zang mahmah ding aa i om hongnuam ding hi.


url: =KLCC gei ah singkungpi banghang apuk hiam? :: ZOMI DAILY\nposted on 7 March 2018 at 1:00 am Lomkholna: Malaysia, News, Sawltak, World\nUpdate: KLCC gei ah singkungpi banghang apuk hiam?\nMonday zingsanglam in Malaysia, Kuala Lumpur Convention Centre (KLCC) geinaiah singkungpi khat abulpan kilongkhia in, Motorcycle tawh apai mi 2 dengkha hi. Hih singkung abulpan aki lokkhiat, apukna ahangtawh kisai in mipi in kitheinuam mahmah hi.\nDBKL “Kuala Lumpur City Hall” te’n agenkhiatna ah hih singkungpen azungteng henggawp ahih manin apuk ciziau uhhi.\nHih apuk singkung pen apualam panin aki etciangin acidam mahtawh kibanghi. Apualam panin singkung ii azungte bangci om cih kimutheilo hi ci’n Statement ah genkhia uhhi. Ahi zongin apuk ciangin azungteng dawkkhia in, ahenggawp acidamlo ahihlam kitheipan ci uhhi.\nMore: KLCC gei ah singkung ah abul panin kilongkhia in puk, mi 2 liam\nHih apuk singkung pen Raintree namkhat hi a, Malay pau in “Hujan-hujan Species” akici singkung namkhat ahihi. Hih singkung pen kum 130 bang upakhin dingin ki gen a, Kuala Lumpur khuasung ah ateekpen, a uhampen singkung hiding kici hi.\nDBKL te’n agenna ah Jalan Ampang dungteng ah kumkhat in nihveita Maintenance kineiden in, singkung te velcianna kinei cihi. Abeisa nungkumsung April leh December khasung inzong akineikhin ahihi.\nSingkung in adenkhak tepen Motorcycle khattung ah atuangkhawm uh ahihi. Sunday ni in akiteengcil nupathak kici sawnsawn a, Monday ni in singkung in dengkha in azi pen tudong khuaphawk nailo cih kiza hi. Sawltak #zomidaily\nPrevious: Nashville khua khualzinna (Zomi Nam Ni Zinmang)\nNext: Malaysia, Seremban ah palik te’n migilo 2 thautawh kaplum


url: =Laisimna ii manphatna ~ Pau Gin Mang :: ZOMI DAILY\nposted on 21 July 2020 at 6:20 pm Lomkholna: Education, News, Pauginmang\nThupatna: “UN Tanu Haitawi tuitaak 3na U Thant (1961~1971) in “Laisim minam khangto a, minam khangtote in lai na sim uh hi,” a cih pen maan khe lua mahmah hi.”\nEurope-mite mawk khantoh het loh uh hi. Laibu khat peuhmah tawh na kinahvawh hamtang den uh hi. Ei Asia sung pan Japan khangtopen cih, a thusim in laisim na hahkat lua kisa-in zalom 17 lai pekin pilsinna ah European te bang sangin na madawk zaw liang uh hi. Tua manin tuni dongin leitung in lamdang a kisak pen, “Made in Japan” kici vante in ih leitung hong zel bek hi loin kideih kimuang, kitaksang, kilamnaih mahmah hi lai hi.\n“Laitheimi hi kimlai, lai na sim tuan kei leh laitheilote sangin a poizaw na hi hi, Being a literate but fail to reading is worse than being illiterate” ih ci nuam phial hi. Koreate zong laisim thahat khom mahmah uh hi. Khantohna zong leitung tangthu ah a manlangpen dinmun hi mai dingin kiseh hi.\nEi gei ah Lushaite laisim hat uh ahih manin khangto pah uh hi. Ei Zomite ih hih leh ni dang sangin kisimzaw deuh ta cih theih ih hi sam uh a, hi ta mah leh hawmthawh huai lai mahmah mai hang!\nLai Siangtho sang ka kah masak lai-in Nuntak Hun (life expectancy) cih Americante in kum tampi sung a etcikna pana a’ pholhkhiat uh hong kisinsak hi. Thumal hon khat tawh ki-en hi-in tua thumalte lakah degree nei mite pilna nei lote sangin khantozaw cih khat kihel kiukiau se luilam hi veh aw!\nMore: Laisimna i manphatna ~ Peter Suante\nKhai keh, Zomite a khangto Minamin a’ hong kitheih takpina dingin laisim hat minam hi dingin tuni-in kipuahpha ciat ni. Ka lungdam, Pau Gin Mang (Thomas Pau) Creation Family\nPrevious: ZCD te buai mahmahding Candidates ding a ut tamlua\nNext: Thuthak tomkim ~ The Tedim Post (21 July)


url: =Innkuan sung Sumzeekzia Ding - Zomi Adventist Innkuan\nZo Phualva Thupuak: Vol 10, Issue 02, Fevruary 2020\nEi leh Ei Dinzawhna Pahtaakhuai.— Mi’ tungah a kinga lo, suaktakna in phathuai mahmah hi. Nangma’ van puain, mite’ an neksaklohna in thumaan hi. Ei leh ei dinnopna in a picing, acingh tupna ahi hi. Kuhkalna le cilna in ciin ding zongsatna hoih ahi hi.\nSumzek Siamna.—Mi tampite in asum ngahna tawh kituakin zang siamlo uh hi. Ahun leh amun tawh kituakin nuntakdan theiloin, sum leeitawi den uha, leeiba tampi aneih ciangin lungkia in lungsim neu uh hi.\nNazatnate Ciamtehin.—Duh le deih zuihna ahihkeileh nu le zi in siamna le teina aneihloh manin sum ngai thei mahmah hi. Zi in inn sung sumzek dingin pilna kipia ngeilo ahihmanin ama’ deihnate khiamlo, tate’ deihna zong khiamlo a, ahoihpen asem mahin kingaihsun hi. Tua hangin innkuan nih avak zoding sum tawh innkuan khat bek kivak zo hi.\nSum sazian bawl theihnadingin sinding ahi hi. Pawl khatte in kisam kei, ci uh hi. Akisam thu hi a, sum zatna khempeuh ciapteh ding ahi hi.\nSum Thaangzat Asiatna.—Cillo takin sum zatna ie asiatna tawh kisai in Topa in hong lak nuam hi. Tua pen nu le pate in tate tungah sumcilna ahilh theih nading ahi hi. A kisamlopi in sumzatna in siatna ahi hi.\nSum thaangzat mi na hihleh tumahin kikheel in. Na tuacih keileh na khantawntung sum nanei ngeikei ding hi. Sum tampi gamh-in naluah sangin sumcilna, kuhkalna in na tate adingin ahoihzaw gamh ahi hi.\nEite in leengla leh khualzin mite ihhi hi. Ih sum neihte ut-utin zangloin, Pasianin ahong zatsaknop danin zat zawkding ahi hi.\nUangtatna Hangin Nu leh Pa Kitai.—Ciltakin sumzatdan nathei kei hi. Na deih maimaite zong nasum neih tawh kituakin na ciangtan thei kei hi. Sum tampi ngahding na kin mahmah a, na lunggulh bangin na zang ziahziah nuam hi. Na hilhna leh na limlahnate in na tate adingin samsiatna atung zo hi. Amaute in thukhun khat zong awlmawhlo uh hi. Pasian mangngilh tektek uha, Ama’ deihna alangpan ding zong launa aneikei semsem uh hi. Ki-uk kikhal nameel zong neilo uh hi. Sum ngah semsem, lungdam ko lah semsem uh hi.\nSee also MSS 1: ဖတ်ရှုခြင်းမှနားလည်လာရခြင်းသို့\nNgahna sanga Atamzatzaw Innkuan.—Na sum zatna-in na sum lut sangin atamzawk loh nadingin kidawmin. Na deih maimainate khiamin. Na sum zatna ah na zi in nang hong sun mahmah hi. Sum tampi aluankhiatloh nadingin na zi in hong huh theilo hi. Na innkuan sungah akitangsam vetlo na tampi kilei hi. Na zi in na tate kizem leh deih hi. Namuhna sangin atamzaw in na zang hi. Na tate muhdan le lungsim paai in zong note hong suun uha, kiphatsak-in mawk nuntak uh hi. Sumcilna thei hi lecin nang le na tate siatnate na mu dinga, hih na mawkzat sumte tawh Pasian’ nasepna tampi kizo thei ding cih na theidinga, Christian zia le tong apicing zaw na lamto thei ding hi. Tua bang thuakna na neih keileh na tate a nuntak laitengin pilna hoihlo ngah ding uh hi.\nSum tampi akhol dingin kong hanthawn keiding hi. Ahih hangin na nihun kidawmtakin sum azang dingin le nisim nuntaknaah sumcilnaah etteh thamcingin anungta dingin kong gen hi. Na tate zong thuhilhna le limlahna tawh hilh phat mahmah kisam hi.\nDeihna Nialding Innkuan Kisam.—Note in na sinding uh thu tam lai mahmah hi. Na neihzah uh tawh kituakin nanungta thei kei uh hi. Cil nameel nathei kei uh hi. Khasum tam sang le uhcin sawtvei akikhom theithei dingin na geel theikei uh hi. Pilna donglo in na duh nadahna uh dongin na gamtang uh hi. Khat veivei, na sanggamte in alei zawhloh ante lei in na nese uh hi. Sum in na ip sung panin baihlam takin taikhia zialzial hi. Na nih un angsung nialna na sin ding uh kisam hi.\nNu leh pate in asum ngahzah uh tawh kituakin anuntakding uh ahi hi. Atate sungah deihna nialna pantah ding uh hi. Thuhilhna le limlahna zang ding uh hi. Adeihte uh tawmsak dinga, lungsim le khalam khantoh nadingin hun pia ding uh hi.\nDeihdeih Zuihna in Itna Hilo.—Tate kiphatsakna, uangtatna le kihoihsaknate aphal leh a uai-amna in itna ahihloh lam tate hilh un. Sum atam theithei zattheih nading lampi tuamtuam zon hun hi lo hi. Sumcil theih nadingin naneihnate sazian bawl in.\nSumcilna pen Citna tawh Kituak.— Tu hun khangnote in cilna awlmawhlo, simmawh uh hi. Cilna pen phincilna le lungsim toina in ngaihsun uh hi. Ahih hangin sumcilna in muhna azai le thuakna aliante adingin kibangden hi. Cilna omlo in citna amaan om theilo hi. Sumcil ding sinna in kei ading hikei, sumnen khawng kep teltal kisam kei, ci kei hen.\n(Kumkikna Lamen Innkuan, pp. 372-380 pan kila in a kigawmtuah ahi hi).\nPiangsakpa le Nebuchadnezzar (2)\nKumpipa Nebuchadnezzar in a beisa hunin mang khat manin a mang khempeuh mangngilh hi. A kigen ciangin, amang mat pen hi cih kipsak toto hi. Tua amang matna panin zong Piansakpa Pasian pen thei tel khin mahmah hi. Ahi zongin Topa’ deihna panin lampial zel hi.\nKumpipa Nebuchadnezzar in zan a ihmut laitak in mang lamdang khat man hi. A mangmat pen tel sitset hi. Thei sinsen hi. Tua mang pen Danile 4na sungah kicing takin kigelh hi. Ama’ nuntak sungin vanglian in, nam khempeuh, pau khempeuh le gam khempeuhte in beel in, a liim ah tawl in in nuamsa uh hi. Gal le sa zong nei lo in lungmuang tak in om hi. A mangmat sunga bangmah in a pilna le a vangliatna hong phawk in, amah a piangsak le a lamto Pasian phawklo in, a zi adingin a bawl huan kikhai lam ento in hite keima hang hi a, cih ngaihsun in a om laitak in, ganhing lungsim hong nei in kumpi inn panin kihawlkhia hi.\nKumpi inn panin a kihawlkhiat sungin gampalakah om a, bawng bangin a khut le a khe tawh bok in ganhing bangin pai a, ganhingte neek lopa mah ne in, a multe ahih leh keel mul bangin sau hi. A meel a sa in mihing banglo a, ganhing bang cih bek hilo in, a lungsim puak in zong ganhing lungsim mah pua in theih tehihna khuak in na sem lo in, tua bangin omcip hi. Laisiangtho in kum sagih sung sawt ci hi.\nSee also Church Manual - Myanmar PDF\nKum sagih sung tua bangin a om sung mahin a khuatheihna tungkik a, a kumpigam ukna le a minthanna khempeuh ama’ tungah kipia kik hi. Tua ngaihsutna a ngah kik a kipan in Sangpenpa phat in a tawntunga nungta anuaia bangin pahtawi hihi:\nAma’ ukna gam kip tawntung hi;\nA kumpigam khang khat khit khat kizom suak hi.\nLeitunga mite khempeuh bangmah in kisim lo hi.\nAmah in vantung vangliatna le leitunga mihingte tawh a lungkimna bangin a sem hi.\nKuamah in Ama cih nial theilo a, “Nang bang hih na hi hiam?” a ci thei kei hi.\nNebuchadnezzar kumpipa in a nuntak sungin Piangsak Pasian’ thu a kim takin thei a, Israel Pasian in Pasian taktak hi cih pulaak hi. Namdang milimbia te in kumpite Kumpi, tote Topa maiah Pasian ahi Topa bia ding uh hi.\nCornavirus tawh Kisai Tawm: Hih lungno hangin company 30val in Sen gama vanleng lengsak nawnlo in, gam 78 bangin Sente a gam sung uh lutsak lo hi. Hih lungno hangin mi 73,000val cina a, 2,000 bang si khinta hi. (WHO: Feb 18, 2020). Hih natna lungno pen sa namkim neekna pan kingah hi a ci zong om a, pawlkhat in lungno-galvan (Bio-weapong) a bawlna uh pan kingah hi ci hi. Koipan in hong piang a, bangci bangin hong kipan hitaseleh lauhuai in kizeel hita hi.\n(1) Hih natna a thuakte thungetsak ni (James 5:17)\n(2) Wuhan khupia sunga Pasian’nasemte thungetsak ni. (1 Thess. 5:25; 2 Thess. 3:1)\n(3) Thu-um mite kisana panpih ni. (Rom. 12:13)\n(4) Lungleng khuangai, a dah a kapte tawh dah khawmin, thungetna ah phawk ni. (Rom. 12:15)\nTags: Adventist Thupuak, Downloads, Zo Phualva Thupuak\nPrev post Khangnote Hanthotna 1\nNext post MSS 9: Kisil Buk Sungah Thungen


url: =■ Opinion I KI DAHPIHNA AH.... By Lia Cing Van Kim\nPublished on: 2021-01-28 17:39:04\nNidangin ahih leh sihna manna i tuah tak teh maan zaih ding mi kicial hi. Dahna a tuak innkuan khat in maan zaih siapa khat sam uh a, tua maan zaih siapa in siluang maan a zaih ding teh, “Ready, 1,2,3 … thek,” ci kha citciat ahih na ciamnuih gensawn ah kiza thei zeel hi. Maan zaih pa in maan ong sawp sak a, tua maan pen innkuan pihte in kikem hi.\nTulai khuahun luanzia tawh kituak-in mi khempeuh in phone kitawi tekta ahih manin i ciapteh nop peuhpeuh zong i tuntun na ah phone camera tawh ki zaih ziauziau thei ta hi. Tua bek thamlo-in mikim in social media kizang ciat ta hi.\nKizopna a baih deuh manin kidop ding phawk huai pawlkhat zong om hi. Misi khatpeuh om leh liit dawk bangmah in i phone neih ciat tawh maan kila ngeingai thei hi. A maitang le a pumpi bup dawksak deda in zaih bek thamlo, social media ah kikhah sak gawp thei hi. Tua bek hileh phadawm, innkuan pihte kiangah “a maan hong khak ve” ci-in nget beh lailai banah hong ana manin maan hong khak teh social media ah kikhah sak mang thei sawnsawn hi.\nA nai-a om lo te ading i deihsakna hi napi tua bang dan limlak te I muh ciangin mitkha ah luaiden thei mawk hi. “Misi in double dignity nei hi,” ci-in sia Thawn Khai in a gen ngei ka phawk kha hi. A nungta lai te in ama’ lim a kilawmlo mu leh hong lakkhiat sak in, ci-in phuul kik thei hi napi, a si khat in tua dan respond thei nawnlo ahih manin kidop mahmah ding ahi hi (Thang Deih Tuang’s Facebook, 5 Sep 2018 post).\nA zenzen in a gamla ah a om te thu zaksak nading maan zaih a kulleh a innkuan pih taktak (Close family) te kiangah phalna nget masak huai hi. Innkuan pihte in hong phal takpi a, zaksak a kul ngeingei phial leh zong private message pan kikhak thei hi. Ahih theih leh limlaak zaih sak seloh mah hoih hi. A limlaak post nuam veve i hih leh a damlai maan hoihte post sak zawk ding kilawm hi.\nA nusiat a innkuan pihte tag in laigelh gawp zong khat veivei teh kilawm lo thei hi. Banghang hiam cihleh kum sim memory ah na dawk zeel ding a, thaksuak sak zeelzeel bek thamlo, lungleng kamh sak ngeilo hi. I hopih nop teh private message kikhak thei a, ki hopih thei hi. A beisa hunte i sialsial pih sangin mailam ah thakhauh takin a kalsuan theih nading uh thapiak zawk ding ahi hi. Khat veivei teh dai dide-a omna zong i huh theih penna hi thei lai hi.\nTua banah Covid-19 natna hong laang takteh a si, a na tampi ki om khin ta hi. Tua bang te ah kumpi lamte in case 1, 2, … cih bang danin nambat tawh kiciamteh a, cina te’ min a kipan a ma’ thu te pen pulak sak lo-in kemcing uh hi. Tua pen “confidentiality” kici hi. Tua bangin hong nusia a om phial leh zong mite linglawng lipkhap theihtheih nadingin gelh lo a, zahtakna tak tawh kidawm kawm sa-in zaksak siam ding thupi mahmah leuleu hi. Ei diak bang i community neu banah khat le khat kithei tel mahmah lai i hih manin mi khatpeuh privacy i zahtak sak ding kisam zaw tham lai hi.\nI nuntak laitak aktui aktak kipia zolo/kiphawk kha hetlo napi, i sih khitteh kamsiam kipaih ngutngut banah sa i kigawh zo bilbel hi. Nuntak laitak hi taleh nuntakna a bei hun teh hi taleh, a kihuai siam, hehpih siam, thuakpih siam le dahpih siamte i hih nading lunggulh huai mahmah hi.\nTua banah Facebook reaction “a kap – sad” ? lim piakna pan “a don – care” lim piakna kal thak ah kalsuan theih nading lunggulh huai mahmah hi.\nHih Opinion pen Laigelh Lia Cing Van Kim' phalna tawh aki suaksak ahi hi.\nShare | 1017 View


url: =Zogam tangthu a tomin ~ Rev. Khup Za Go :: ZOMI DAILY\nposted on 1 February 2016 at 7:12 am Lomkholna: Article, History, Khupzago\nZogam (Chin Hills) pen a leitang tai kimvel (patle 13,902 hi a, mihing pen 1974 kumin 354,000 , Tulaitak bang zah (?) pha dingin ki-ummawh hi. A gam buppi pen township 9 kisuah a, Tiddim, Tonzang, Falam, Thlantlang, Haka, Matupi, Paletwa, Mindat leh Kanpetlet kici a, Township Officer khat ta in uk hi. Thangmual (Fortwhite), Inbuk, Bawipa, Lunmual, Awtaraw leh Khonu kicite mual minthangte hi a, lui min nei deuh pen, Gun, Ciau, Bawinu, Lemro, Mata leh Mong kicite hi. Lih pen bual lian pen hi.\n(a) American Baptist Pawlpi:\nZogam Lai Siangtho thu hong puak masa pen American Baptist Pawlpi hi. March 15, 1849 kumin Rev. A. `Carson-te nupa Zogam tung hi. March 21, 1902 ciangin zato siam Dr. H. East-te nupa Zogam hong tung uh hi. Missionary masa pen Rev. A. Carson April 1, 1908 kum a sih ciangin Dec. 21, 1908 ciangin Dr. J.H. Cope te nupa hong tung hi. Dr. East pen a gam tawh kituak lo-a dam thei lo ahih manin sawt om loin America ciah kik pah a, a laih dingin zato Dr. J.G. Woodin te nupa Nov. 11, 1910 ciangin hong tung uh hi. Dr. Woodin te 1915 kumin Bhamo-an kisuan uh ahih manin Zogam nasem dingin Dr. C.V. Strait te nupa Oct. 2, 1925 ni-in hong tung uh hi.\nJune 11, 1938 ni-in Dr. Cope a sih ciangin Dr. F.O. Nelson-te 1940 kumin hong tung uh hi. A nunung penin Rev. R.G. Johnson-te nupa February 2, 1946 ni-in hong pai uh a, 1966 kumin ciah kik uh hi. Amau nupa pen American Baptist Missionary Zogam pan a ciah nunung pen ahi uh hi. Hi bangin Zogam ah Khristian Pawlpi hong kipan a, 1940 kumin R.C.M. Pawlpi, 1948 ciangin S.D.A. Pawlpi hong tung uh a, tu ciangin Khristian Pawlpi tuamtuam tampi Zogam ah piang hi.\n(b) Khristian Khantohna:\nZogam ah tui kiphum masa pen Thuam Hang leh Pau Suan hi a, April 4, 1904 ni-in Rev. Carson in tuiphum hi. Missionary-te leh Zomi Khristian masate in haksatna tampi tawh na hong sep ciangun hi bang tuiphum mihing khan’tohna kimu hi:\n(c) ZBC Tangthu Tawm:\nZogam Khristiante pen tawm lai ahih manin 1905 a kipanin pawlpi khat bangin vai pai lai uh hi. 1948 ciangin Tiddim, Falam leh Haka ci-in Association 3 kisuah uh hi. 1953 ciangin hih Association thum tengin Zomi Baptist Convention ci-in kipawl khopna phuan uh hi. Tu ciangin ZBC pen Association tuamtuam 14 kipawlna hi a, Zogam sung Baptist bek hi loin a kiima Zomi Baptist te zong kipawl uh a, Tiddim, Falam, Haka, Kale Valley, Tamu Valley, Kalemyo, Thantlang, Matu, Tonzang, Kuki, Siyin, Zo, Thado leh Zotung ci-in Pasian nasep khopna hi. Tu-in ZBC pen Burma Baptist Convention sungah Karen zomin Convention thahat pen a nihna ahi hi. ZBC General Secretary masa pen Sia Hau Go hi a, tu laitak a sem pen sia Hrang Tin Khum hi. ZBC in Kawlgam bup BBC sungah pan mun a tuamtuam len ngei a, tu laitak BBC President zong Zomi Sia Tial Dum ahi hi.\nI gen sa bangin Tedim gam panin Pau Cin Hau in lai bawlin Zomite pen lai nei minam khat suak hi. Tua lai pen a tungin laimal 1053 bang hi. Tua pen kipuah phain laimal 37 kisuak sak hi. Hih laimal tawh biakna thu, tangthu leh late kikhumin Tedim gam bek hi loin Manipur gam dong kizang ngei hi. Hih Zolai tawh 1931 kumin British and Foreign Bible Society kici Lai Siangtho Khen Pawlpi in zong Mualtung Thuhilhna teng bu 500 khen ngei uh hi. (Tua Laibu pen India Bible Society in London Bible Society tung panin ngah ding a hanciam laitak hi).\nKumpi lam panin Census of India, 1931 Volume XI; Part 1 laimai 194-5 sungah “Pau Cin Hau Script” ci-in kikhum hi. 1917 kuma Zomi French gam paite in hih Zolai zangin inn lamte tawh lai kikhak thei uh hi. Tu-a a kizang Mikang laimal bang loin Zopau pen hih Zolai tawh a awsuah a man lianlianin kigelh thei hi, kici hi. Tangthu a kigen savun tunga kigelh lai, uipi in a nek mang bang hi nawn lo ahih ciangin hih lai pen Zogam in a ngaihsut phat mahmah dingin kilawm hi.\nSang laibu tawh kisai-in Dr. Cope in Tedim, Falam leh Haka pau tawh Class IV dong 1925 in na bawl khin hi. Dr. Cope in missionary ahih hangin Kumpi ah Sang Mang (Inspector-of-Schools – Chin Hills), na sem ahih manin Sang Mang a sem lo missionary te nangawn tu dongin “Sang Mang” kicihlawh hi. Ni dang lai-in Zogam ah kikawmna haksa-a, khua muhna lah toi ahih ciangin gam khat leh nam khat ahih hangun kampau tuamtuam na piang hi. Tu hun leuleu ciangin kikawmna kiphakna tam, pilna siamna zong khang ahih manin khat leh khat pau leh ham kitheihna zong khang hi.\nTu-a hih lai gelhna sung ah kizang mah bangin Zomi leh Zogam cih pen a tunga kipanin a kizang tawntung hi a, Mikangte leh a pualam mi nam dangte in Chin leh Chin Hills ci-in ciamteh uh hi. Tedim gam pana lal Aizawl gam leh Manipur gam a tung mi pawl khatte i kilawh i kisapna khat Paite kici Zogam gen loh Tedim gamsung mahmah a zong a kizat loh pen mi tam pi-in lamdang sa in a hang kithei nuam ciat kha ding hi.\nTua tawh kisai-in Census of India 1931, Vol. XI, Part 1, laimai 184 sungah: gamsung minam ciaptehna sungah Paite cih pen kiphiat hi. Bang hang hiam cih leh Zogam Mangpi (Deputy Commissioner of Chin Hills) in a genna ah Paite cih min pen Falam gam mite in Zogam sak lam (Northern Chin Hills) a teeng Zomite pen Thahdo hitaleh Zote hitaleh, Sukte hitaleh mi namte a cihna uh kampau hi a, amau minam min, amau kilawhna min hi lo hi ci hi.\nZogam tangthu, Pawlpi tangthu leh minam tangthu cih bang a kicinga gelhna laibu omlo a, a om sunte zong Mikangte gelh ahih manin ei theih nop leh deih lam thu tuang kim lo hi. Missionary te hong paina thu a kigelhna laibu thum ka et leh a ni a kha a tuam ciatin kikhum a, Rev. Nelson hong tun ni leh kha a kikhumna om lo hi. Zogam sazian (statistics) a kikan hangin kingah zo lo hi.\nZogam lai sim thei en thei (Literacy percentage) ahi zongin, Kawlgam bupa Zomi pha zah ahi zongin a thei om lo hi. I gam i lei sazian thei kei leeng a khang a kiam i hih bangci kitheih ding hiam? Tua ahih manin 1981 gambup kisimna (census) pen lim taka theih sawm ding ahi hi. Mai lam hunah thu a kicing zaw a kan, a gelh hong om pah ding lamen hang.\nBang hang hiam cih leh Pasian in a bawl sa na khat peupeuh kep loh don loin a mawk nusiat ngei lo hi. Leitung leh a bawl sa na khempeuh a uk ding, a keem dingin mihing bawl hi. A bawl sa Eden huan a keem ding a hah ding, a puah dingin mipa koih hi. Tua ahih ciangin minamte Topa ahi Pasian in a bawlsa, a piansak Zomite leh Zogam zong Ama deihna tawh kituakin, Ama vangliatna dingin a keem ding, a cing ding, a zun ding mipa koih peuhmah ding hi. Tua mipa pen nang leh kei i hi hi. Rev. Khup Za Go\nPrevious: Athu tawh kizui lasak asiam leh thusut asiam Zomi te\nNext: US gamsung khualzinna pawlkhat – 30


url: =Malaysia, Senai khuasung aom Fireworks kikoihna Factory khat meikang :: ZOMI DAILY\nposted on 3 July 2017 at 9:27 am Lomkholna: Malaysia, News, Sawltak, World\nMalaysia, Johor State sung aom Senai khua ah Fireworks akici losan tuamtuam akikoihna Warehouse khat meikang cih theStar pan kiza hi. Zanni Sunday nitaklam 5:20pm hunpawl in Jalan Cyber 5 aom Warehouse panin meikang akipan ahihi.\nHih Warehouse sungah Fireworks honpikhat phalna omlo in illegal in akikoih hiding in ki ummawh hi. Meikat akipat ciangin losan te puakkham ziahziah in, New Year leh pawi thupite ah losan akilawn ziahziah bangdan in Fireworks nopci mahmah hi.\nBandar Baru Kulai Fire and Rescue Department chief Solleh Nasir in agenkhiatna ah hih Senai Industrial Area Phase 3 sung meikatna hangin meiphelhding in Fire Engine 3 leh Firefighter mi 17 aphual ah ki paisakpah cihi.\nWarehouse panin Fireworks te puakkham ziahziah in, meikhu bekbek vandawn ah vomnainai in ki galmuhthei hi. Meikuang pen huaisia mahmah ahih manin meiphelh te’n nainih valsungbang aphelhkhit uhciang in nitaklam 7:50pm hunpawl in meikuang phelhsiang zopan uhhhi.\nVideo: Warehouse fire in Senai stuns Johoreans as fireworks were also included\nSolleh Nasir in hih meikuang in ageinai aom Factory te alawhkhakding ki patau mahmah hi ci’n genkhia hi.\nSenai Industrial Area pen Johor State sung aom Senai Airport tawh aki gamlalo in aom hi a, ahi zongin vanlengtual ah bangmah nawngkaina piangsaklo hi.\nSenai Fireworks kikepna Warehouse pen meikuang huaisialua ahih manin Johor Baru leh Kulai khuapekpan inzong meikhu ki galmuhthei hi.\nFireworks leh meikuang te Photo kizaih in Social Media tungah manlangtak in ki thehzakpah ziahziah hi. Hih Warehouse sungah Fireworks te bekthamlo, Rubber leh Plastic honkhatzong kikoihding in ki ummawh a, tuate hangin meikuang pen khauhsak semsem hiding kici hi. Meikat kipatna ahangpen ki kansanlai cih kiza hi. Sawltak #zomidaily\nPrevious: South Africa ah mihing tawh akibang tuuno khat suakin lamdang kisa mahmah\nNext: Rideshare Apps pan Taxi Booking abawlleh Truck mawtawpi khatin dawn\nPu Thang Khup (MP) Tedim Sipin zumah honghawh


url: =Indonesia aom Myanmar Embassy leh President tanu mopawi ah buaina abawlsawmpa kiman :: ZOMI DAILY\nposted on 9 November 2017 at 3:45 pm UTC+9:30 Lomkholna: Indonesia, Myanmar, News, World\nIndonesia gamsung aom Myanmar Embassy sungah akapsawm, asukbuaisawm migilo khat kiman cih SCMP pan kiza hi. Indonesian Counterterrorism Police te’n amankhiat uh hi a, hihpa pen Myanmar Embassy sungbek thamlo, Indonesia President ii tanu mopawi ahzong abuai saksawm hi ci’n Police Spokesman khatin Wednesday ni n genkhia hi.\nJakarta Police spokesman Raden Argo Yuwono in apulak khiatna ah tua migilo a ngongtatsawmpa minpen Rizky Anggara Putra ci a, kum 25 aphakhin khat ahihi.\nIndonesia gam ii khuapi Jakarta City panin agamlalo Bekasi Town sungah akiman ci a, ama innsaapna innsung panin Police te’n buluh in amatkhiat uh ahihi.\nHih migilopa pen tua a innsaapna ah kum 44 aphakhin anutawh asaapzawh sawtnailo ci a, IS migilo te apanpih tha apiamahmah khat cihi.\nHihpa in Jakarta khuapisung aom Myanmar Embassy sungah ngongtatsawm “Attack” bawlsawm cihi. Tuabek thamlo, Indonesia gam ii President Widodo ii tanu mopawi “Wedding Ceremory” hunsung ahzong buaina apiangsakding in akigingsa cihi.\nPresident tanu ii mopawi pen Central Java Province sung aom Solo Town sungah Wednesday ni in akibawl ahihi. Tua Wedding Ceremony sungah mopawisim bekbek mi 8000 bang pha ci a, Foreign Ambasadors tampizong kihel uh cih kiza hi.\nIndonesia gampen ihtheihsa mahbangin leitung ah Muslim biaknazui atampenpenna gamkhat ahihi. Tuamah bangin gitloh ngongtatna zong kiza zelzel a, nungdiak inzong Myanmar Embassy sung mahah meikuang Petrol Bomb kilot ngei hi. Rakhine State sung aom Rohingya te buaina akipatzawhzong Myanmar Embassy mai ah agammi te’n abiakna kibatpih te uh panpihna in lungphona tamveipi ki neikhin hi. Sawltak #zomidaily\nPrevious: Vietnam gamsung ah huihpi guahpi hangin mi 106 takin sihlawhkhin, 197 liam\nNext: Malaysia Bank Negara LRT kahlei tungpan numei khat atuansukpa kimanta


url: =Ceu Lian Mang (Vice President Van Thio ii tupa) Yangon ah kithat, aluanghawm kimuta :: ZOMI DAILY\nposted on 6 October 2017 at 4:24 pm Lomkholna: Myanmar, News, Sawltak, Yangon\nYangon, Takitah Myone sunga aom Nga Moe Yeik luidung ah mikithat aluanghawm akiselsim khat October 04 ni in ki mukhia cih The Voice pan kiza hi. Tua misi luanghawm pen Myanmar Vice President Henry Van Thio ii atupa ii luanghawm hi ci’n Police te’n genkhia uhhi.\nTua akithatpa pen kum 25 aphakhin Ceu Lian Mang hi a, aluang akivel ciangin alu liamin, apumpi ahihleh muatgawpta hi. Amahpen North Dagon ah aomkhat hi a, September 26 nipek akipan inn ah ciahlo ahih manin, mimang in aki tangko, Police Station ah Report akibawl ahihi.\nHih Ceu Lian Mang ii apa pen Pa Duh Lian hi a, Vice President Henry Van Thio tawh akinai mahmah Cousin kici hi. Pa Duh Lian in agenkhiatna ah atapa Ceu Lian Mang pen September 22 nitaklam 8pm hunpawl in innpan in avakkhia hi a, tuahun akipan inn ciahkik nawnlo cihi.\nInnkuan in nitak ah anekkhop khitciangin inn omna puanteng mahtawh avakkhia hi a, a Mobile Phone nangawn pualo ahih manin, tuahun akipan ki thuzaktheih bangmah omnawnlo hi. Alawmte leh a nasepna cihte akikan hangin koimah ah kimuzolo hi. Zanni in Police te’n hongzasak ciangin zato ah kadelh uh a, tua misi luanghawm akimu pen katapa nahitakpi mawk hi ci’n apa in genkhia hi.\nTua thahlup athuak Ceu Lian Mang pen unau 4 lakah a upapenpen hi a, Alpha Hotel Housing Company ah nasemkhat ahihi. A innkuanpihte theihpihna ah midangtawh bangmah kitotna, buaina omngeilo ci uhhi.\nAhi zongin Internet Online tungtawn in numei khattawh kithei in, kingai uh cihbel katheihpih uhhi. Ahi zongin apualam ah khatvei mahmahzong kimu ngeilo uhhi. Tua numeinu pen tu’n bangmah ki thuzaktheihna omnawnlo hi. Tua ahih manin, tua numeinu pen Police te’n muangmawh uh a, akansan laitak uh ahihi ci’n apa in genbeh hi.\nCeu Lian Mang pen September 21 ni in Internet Online tungpan in aki theihpih alawmngaih numeinu tawh Phone kiho uh a, ki tawnggawp, ki kamtamgawp uhhi. Tuazawh azingciang September 22 nitaklam akipan Ceu Lian Mang pen thakhatthu in amangcipsuak ahihi ci’n asanggam te numei khatin genkhia hi.\nNidang in tua numeinu in ka upa pen Phone tawh tamveipi hopihden hi. Ahi zongin ka upa amancip ciangin a phone pen innah nusia himahleh tua numeinu in khatveizong hopih nawnlo hi. Tua numeinu ii a phone zong samleng kilengvetlo, ki hopih theilo hi ci’n genkhia hi.\nRelated: Ampang ah kum 65 aphakhin nupi khat damaih kitaih in kithatlum\nHihvai tawh kisai in tulaitak Police thunei te’n akansan laitak uh ahihi. Ceu Lian Mang pen lai apil mahmah khatzong hi a, Tan 10 akahlai in Distinction 4D tawh tan 10 azo khat ahihi. Tulaitak pen Engineer tawh Alpha Hotel Housing Company ah asep laitak kici hi. Sawltak #zomidaily\nPrevious: Kawlgam mite tungpan golhguk ane Malaysia palik 2 kiman\nNext: Singapore lamzikpi tungah mawtaw 12 tak ki phukhagawp in mi 7 liam


url: =AA te Chin State sungah agamtatna uhtawh kisai tomcik kuppihna :: ZOMI DAILY\nposted on 23 November 2017 at 8:53 pm Lomkholna: Cinliankhai, Myanmar, News\nGuai AA (Arakan Army) te leh Kawlgalkapte kidona hang in athuak mipite (Internal Displaced People) huhtheihna aomloh hangh, dahpih mahmah hangh.\nAA te sang bel Palatwa a unaute tawh sisan in kinai zaw hihangh. AA te gamtatna deihlo a, amawh paih Chin kipawlna hon khat leh Zomi Kipawlna hon khat a makaite tawh Sisan kinai zaw hihangh. AA ten zong banghang Chin State sung a operation hong bawl uh hiam cih anung ah thu tampi om ding hi. Tua lam ah zong Zakhai Minamte om in 2015 Kiteelna ah zong mun khat zo uh hi. Hihbang ah Geo-Politics leh buaina hon khat tawh hun a zangh toto hihangh.\nHih buaina in Zomite bangthu hong pia hiam cih leh Tonzang Myonee a, Meitei Thautawi leh Meitei atengte, Bengciing te in nikhat niciang Zomite hong buaisak mahmah ding uh hi cih mit a muh kilkel hi. Atam luatma uh ih nawkkhiat pak kei leh hihbuaina eikiang hong tung ding hi.\nAA bektham loh Zakhaite Chin State ah a teng uh phawk huai hi.Zakhaite leh Meiteite ih genkakna ah Zakhaite pen Kawl gam ah tualsuak minam ahihman in ututna vuah teng thei hi. Meiteite pen Gamdangmi hong lutsim uh, Zogam munkhat kekkhiat sawm cih kilangh hi.\nPolitics Standpoint enleng AA te dinmun panpih zoleng panpih luat ding hi. NCA letmat thu CNF te Agreement pen Chin State sung ah Kumpi Galkap simloh Galkap dang omsak lo ding cih zong kihel hi. NCA pen enleng kilemna hong tunlo ding cih hi. Ka gengensa mah bang in 2015 Oct 15 ni a NCA in, Mualmi Thau tawite phelnih suah hi.\nTun enziau leng Kawlkumpi in ih deih kiukna hong pia nailo cih muh gige ahihman in AA te Politics Standpoint dik kasa hi. AA te pen Northern Alliance ah pawllut leh Galkap thakhauh khat hi lailai hi. NA a omteng in AA gamtatna mawhpaihna apiak uh tuni ciang dong kimu nailo hi.\nKawl Kumpi langhpang a adodote gum ding maw, alawmte taisan a Galkap Kumpi tawh mapangte gum zaw ding cihpen, nang ngaihsutna leh nang khensatna hi a, tuapen nang Politics Standpoint tung ah kinga hi.\nPrevious: Kuala Lumpur, Bank Negara Station geiah meilengkhat kibung, meileng ziakaicip\nNext: Interview: Kip Thang (Bass Guitarist)


url: =NATO in International Terrorism maituahna dingin vanglian zolo hi ci ~ TK Lian :: ZOMI DAILY\nposted on 25 January 2017 at 7:33 am Lomkholna: News, Thangkhanlian, World\nJan. 24, 2017: North Atlantic Treaty Organisation (NATO) in leitung bup-a patauhna leh dipkuatna piangsak (international terrorism) dal zawhna dingin thahatna leh vangliatna nei zo lo (powerless) a, Russia kihtakhuai (Russophobia) hi cih ngaihsutna nei zawsop hi ci-in Plekhanov Russia University of Economics ah political analyst Alexander Perendzhiev in Radio Sputnik kiangah gen hi.”Tu lianin NATO bang hiam?\nHih buaina hanga politics lamsang leh meetna dinga kipawl khawmna (bloc) pen sumbawlna/commercial project nangawn hilo a, nekgukna leh golhgukna lom leh a thanghuai gamtatna (scam) hi. NATO pen lauh ding om lopi-in mi pawl khat hauhsak semsemna ding hi bek hi. Tua banah NATO pen international terrorism in lauhuaina a pian’sak dalna ding leh maituahna dingin vanglian zo lo a, terrorist gamtatna a pian’ ciangin zong a pian’ na mun gamte bekin amau tunga piang bang bekin ngaihsutna nei uh hi,” ci-in Perendzhiev in ci hi.\nObama’ hun a kipanin US makaih NATO in a gal pan zia (strategy) nasia takin lam kik in, Russia gamtatna kidophuai in kihtakhuai hi ci-in Russia kiim-ah galkap leh galvan tampi tak koih beh hi. Russia in NATOte’ paulapna pen kingakna a nei lo (baseless) ngaihsutna hi ci hi. “Europe gam-a a tei, laisiam, a hau leh a vanglian ten (elites) Russia panin vauna (threat) hong pai hi ngaihsutna nei-in tua ngaihsutna leh geelna (ideology) zangin mi tampi umsak zo uh a, tua hangin sum leh paai ah phattuamna tampi ngawh lawh uh hi,” ci-in Perendzhiev in ci hi.\nEurope gam-a a tei, a vanglian leh a hau ten a ngaihsutna leh a geelna uh hangin NATO in Russia kiim-ah galkap leh galvan tampi koih beh in, nasia takin galvan lamsang lam kik (build up) uh a, tua project hangin US in nakpi takin suplawh napi meetna bangmah ngah lo uh a, US leibat nakpi takin behlap hi ci hi. (Obama hunin US leibat pen trillion 20 dollars pha dek zo liang hi).\nUS President Donald Trump in tu nai diakin NATO in terrorism ngongtatna dal zo loin dualsak zo tuam lo ahih manin NATO pen tul/lui lua ta a, kizang thei nawn lo (obsolete) hi. NATO in nung kumin high-profile terrorism suamna (attacks) France, Germany leh Belgium ah dal zo lo hi. NATO member ten a GDP (Gross Domestic Product) uh 2% nangawn NATO defense adingin pia khia lo uh a, NATO defense adinga sum bei pen US in tam sik lua hi ci-in NATO gensia hi.\nRelated: Trump in aciamsa bangin TTT panin US phelkhiata\nNung kumin NATO defense adingin NATO member sungah gam 5 bek – United States, Greece, Great Britain, Estonia leh Poland in a GDP uh 2% na thoh khia uh ahih manin hih kipawlna pen man khin lo hi ci-in Trump in gen hi. Trump in NATO a gensiat hangin NATO pen kei adingin poimawh mahmah hi ci hi. US Secretary of Defense James Mattis in zong NATO kipawlna ah US ding kip lai hi ci-in gen hi.\nPrevious: Tedim Road: Leitung Gamgi a Pailet Lampi ~ Dr. Pum Khan Pau\nNext: Pasian in ganhing leh mihingte’ nuntak hunding asehsak zia ~ TK Lian\nKi pumkhatna tawh mainawt ni ~ David Tuang\nRussia te vanleng kiapen Terrorist te gamtatna hiding in ki ummawhlo ~ TK Lian\nMuhcil Ngaihno Obama Michelle